title: Vastamainos

text: Vaatevallankumous Vuonna 2015 alkanut vuosittain järjestettävä kampanja, jossa on mukana 77 maata. 24. huhtikuuta 2013 Plaza Rana -tehdasrakennus romahti Bangladeshissa. 1 133 ihmistä kuoli ja yli 2 000 ihmistä loukkaantui. Vaatevallankumousta vietetään vuosittain tuona samana päivänä. Kampanjassa ihmiset ympäri maailmaa kysyvät, kuka teki vaatteeni ja osoittavat halunsa tietää. Kampanjan avulla halutaan lisätä vaateteollisuuden vastuullisuutta ja läpinäkyvyyttä. Vaatevallankumoukseen otetaan osaa pukemalla jokin vaate nurinpäin 24. huhtikuuta, ottamalla kuva itsestä ja jakamalla kuva sosiaalisessa mediassa.


title: Vastamainos

text: Mainoskupla Suomalainen vastamainoskilpailu, joka järjestettiin viimeksi vuonna 2014. seuraavan kilpailun ajankohta ei ole vielä selvillä.


title: Vastamainos

text: Tony Is Back! on kuvataiteilija Jani Leinosen taidekampanja, jossa hän kritisoi ylikansallisten yritysten valtaa ja kulutuskulttuuria sekä yrittää tätä kautta kannustaa ihmisiä kriittiseen ajatteluun. Lokakuussa 2015 käynnistyi internetissä Tony Is Back! -kampanja, joka koostuu kolmesta videosta. Videoissa päähenkilönä esiintyy elintarvikeyhtiö Kellogg’s:in muroista tuttu tiikerihahmo yhdessä prostituoidun, väkivaltaisen poliisin ja itsemurhapommittajan kanssa. Videoiden tyyli jäljittelee Kellogg’s:in alkuperäisiä muromainoksia, mutta Leinosen vastamainoksissa alkuperäismainosten lapsista on kasvanut aikuisia. Näiden aikuisten ongelmat ratkaistaan lautasellisella muroja. Taideprojekti suututti Kellogg’s:in, jonka onnistui sulkea projektiin liittyvät sosiaalisen median tilit jopa 12 tunnissa. Tiikerivideot ovat osa ”Corporate Mascots” -projektia, jonka tavoitteena on julkaista pitkä elokuva aiheesta vuonna 2017. Videot on mahdollista nähdä myös Helsingissä nykytaiteen museo Kiasmassa , jossa on ensi vuoden tammikuun loppuun asti esillä Tottelemattomuuskoulu -näyttely. Näyttely on katsaus Jani Leinosen tuotannosta ja teoksissa on käytetty monia yleisölle tuttuja brändimaskotteja tarkoituksena kiinnittää ihmisten huomio ylikansallisten yhtiöiden toimintatapoihin ja mainonnan keinoihin.


title: Vastamainos

text: Poliittinen videoremix on yksi kansalaisaktivismin muoto ja tee-se-itse mediatuotannon genre, jolla tekijät kritisoivat valtarakenteita, purkavat sosiaalisia myyttejä ja haastavat hallitsevan median. Tällaisten videoiden viesti on poliittinen, ne käyttävät tekijänoikeudella suojattua materiaalia ilman lupaa ja käyttävät ihmisille tuttuja audiovisuaalisen kerronnan muotoja. Yksi varhaisia poliittisia remixvideoita on Charles A. Ridleyn vuonna 1941 tekemä "Lambeth Walk: Nazi Style".


title: Vastamainos

text: Vastamainonta ei enää ole pelkästään mainoksia vastustavien tahojen yksinoikeus. Myös markkinoijat ovat huomanneet sen tehokkuuden ja alkaneet käyttää antimainonnan keinoja mainoksissa ja tuotteissa. Suomessa esimerkkinä Mainonnan viikon -esite.


title: Vastamainos

text: Vastamainokset fanittavat osaltaan mainoskulttuuria ja sitä kautta kaupallista kulutuskulttuuria. Niiden teho perustuu siihen, että katsoja tuntee kulutuskulttuurin symbolit. Lisäksi alkuperäisen mainoksen on oltava riittävän tunnettu, jota sitä parodisoiva tai imitoiva vastamainos saisi riittävän peilauspinnan. Vastamainoksia tehdään myös siksi, että se on tekijöistä ”hauskaa ja vapauttavaa”, kuten Voima lehden toimijat kertovat Journalisti lehden haastattelussa 19/2011. Vastamainokset rakentuvat usein huumorin ja parodian varaan, hauskuus ja viihtyminen ovat olennainen osa kulutuskulttuuria.


title: Vastamainos

text: Vastamainonta voi epäonnistua myös siksi, että sitä ei huomata tai se voidaan tulkita tavalliseksi mainokseksi. Lisäksi niiden ymmärtämien edellyttää medialukutaitoa ja taustatietoa siitä yhteiskunnallisesta keskustelusta, jota ne kommentoivat. Vastamainokset voivat näyttäytyä kunnianosoituksena alkuperäiselle imitoinnin kohteelle ja itse asiassa vahvistaa alkuperäistä mainosviestiä. Toteamus ”Kaikki julkisuus on lopulta hyvää julkisuutta” on yleisesti tunnettu.


title: Vastamainos

text: Vastamainonnan luoma kulutuskritiikki korostaa yksilön vastuuta kaikessa kuluttamisessa. Kuluttajan voi kuitenkin olla hankala ellei jopa mahdotonta löytää kulutusvalintojensa tueksi riittävästi taustatietoa tuotteiden tai palvelujen valmistus- ja tuotantoprosessista. Tällainen vastuullinen kuluttajuus, joka ei vahingoita muita, voi siis käytännössä olla hankalasti toteutettavissa. Vastamainonta voi synnyttää yksilötasolla myös vasta- ja hylkimisreaktioita.


title: HMS Queen (1769)

text: HMS Queen oli Britannian kuninkaallisen laivaston vuonna 1769 vesillelaskettu 90-tykkinen toisen luokan linjalaiva.


title: HMS Queen (1769)

text: William Batelyn suunnittelema alus tilattiin 19. lokakuuta 1761 Woolwichin telakalta, jossa sen vastaavana mestarina oli Joseph Harris heinäkuuhun 1767 ja sen jälkeen William Gray. Amiraliteetti vahvisti aluksen nimen 5. marraskuuta. Sen köli laskettiin 1. huhtikuuta 1762, ja se laskettiin vesille 18. syyskuuta 1769. Alus valmistui 20. heinäkuuta 1770, jolloin sen kustannukset olivat 45 660 puntaa 15 shillinkiä ja 5 pennyä. Lisäksi varustaminen Plymouthiin siirtoa varten maksoi vielä 963 puntaa.


title: HMS Queen (1769)

text: Aluksen aseistuksena oli alimmalla tykkikannella 28 kappaletta 32 naulan tykkejä. Keskimmäisellä ja ylemmällä tykkikannella oli kummallakin 30 kappaletta tykkejä siten, että keskimmäisellä 18 naulan ja ylemmällä 12 naulan tykkejä. Puolikannelle asennettiin kahdeksan 12 naulan tykkiä vasta vuoden 1790 tienoilla. Etukannella oli kaksi 9 naulan tykkiä, jotka vaihdettiin puolikannen tykkien asentamisen aikana 12 naulan tykeiksi.


title: HMS Queen (1769)

text:
Alus otettiin palvelukseen marraskuussa 1776 Kanaalin laivastoon päällikkönään John Robinson. Huhtikuussa 1778 alus oli vara-amiraali Sir Robert Harlandin lippulaivana päällikkönään Isaac Prescott.
Alus osallistui 27. heinäkuuta 1778 Ushantin ensimmäiseen taisteluun. Aluksen päällikkyyden vastaanotti vuonna 1779 Alexander Innes, ja alus liitettiin läntiseen laivueeseen. Alus oli helmikuussa 1780 kuparoitavana Plymouthissa, mikä maksoi 6 052 puntaa 4 shillinkiä ja 6 pennyä. Vuonna 1781 aluksen päällikkönä oli Frederick Maitland, jonka johdolla alus osallistui Gibraltarin saarron murtamiseen ja 12. joulukuuta toiseen Ushantin taisteluun.


title: HMS Queen (1769)

text: Vuonna 1794 alus osallistui vielä kolmanteen Ushantin taisteluun, jossa se oli kontra-amiraali Alan Gardnerin lippulaivana. Taistelussa alus kärsi pahoja vaurioita, ja sen päällikkönä ollut John Hutt sai surmansa.


title: HMS Queen (1769)

text: Trafalgarin taistelun jälkeen alus oli valvomassa Cadizin saartoa. Vuonna 1811 Amiraliteetti päätti aluksen sahaamisesta kaksikantiseksi 74-tykkiseksi kolmannen luokan linjalaivaksi.


title: HMS Queen (1769)

text: Alus romutettiin vuonna 1821.


title: Boyne-luokka (linjalaiva, 1783)

text: Boyne-luokka oli Britannian kuninkaallisen laivaston kahden 98-tykkisen toisen luokan linjalaivan muodostama alusluokka.


Venäjän ilmavoimien Suhoi 24 -koneen pudotus 2015 tapahtui 24. marraskuuta 2015, kun Turkin ilmavoimat ampui alas Venäjän ilmavoimien Suhoi Su-24 -rynnäkkökoneen. Yksi koneen lentäjistä pelastettiin, mutta kapinalliset tappoivat toisen. Lisäksi yksi venäläinen sotilas kuoli pelastusoperaatiossa. Turkki väitti koneen lentäneen ilmatilassaan, mutta Venäjä sanoi koneen lentäneen Syyrian puolella. Alkoi valtioiden välinen sanaharkka. Turkin hallituksen edustajat olivat tapauksesta pahoillaan, mutteivät suostuneet pyytämään sitä anteeksi. Venäjän hallitus raivostui tapauksesta ja syytti Turkkia terroristien tukemisesta. Venäjä asetti Turkille erilaisia talouspakotteita ja poisti viisumivapauden turkkilaisilta.


title: Venäjän ilmavoimien Suhoi 24 -koneen pudotus 2015

text: Venäjän lentokoneet loukkasivat kaksi kertaa maan ilmatilaa lokakuussa 2015. Venäjän lentokoneet lensivät vähäksi aikaa maan ilmatilaan 5. lokakuuta. Venäjä vahvisti tapauksen sanoen sen olevan vahinko. Nato tuomitsi ilmatilaloukkauksen äärimmäisen vaarallisena.


text: 16. lokakuuta Turkki pudotti venäläisen miehittämättömän lennokin.


text: Turkki koulutti Syyrian Latakian alueella olleita turkmeenikapinallisia Syyrian sisällissodassa. Syyrian hallitus ja Venäjän ilmavoimat pyrkivät yhteistyössä valtaamaan turkmeenikapinallisten alueen. Turkki sanoi, että se kostaisi Venäjän toimet.


text:
Turkin mukaan turkmeenialueella ei ollut Isis-joukkoja, vain turkmeenisiviilejä
Turkki julisti Pohjois-Syyrian rajalle viiden kilometrin levyisen suojavyöhykkeen.


text: Turkki varoitti Venäjää ilmaiskuista aivan rajojensa lähellä Pohjois-Syyriassa, jossa turkmeenit asuvat.


text: Turkin ilmavoimien F-16-hävittäjä ampui 24. marraskuuta 2015 kello 9.24 aamupäivällä alas venäläisen Suhoi Su 24M -rynnäkkökoneen. Kone oli palaamassa Kheimimin lentotukikohtaan. Su-24M lensi Turkin mukaan maan ilmatilassa. Väitetyssä ilmatilaloukkauspaikassa on rajan mutka, jossa Turkki ulottuu Syyriaan ja Su 24M-koneet olisivat lentäneet mutkan yli. Venäjän mukaan kone kiersi mutkan. Konetta varoitettiin kymmenen kertaa viiden minuutin ajan ennen alas ampumista. Venäjä kiisti koneen lentäneen Turkin puolella. Kone lensi Yhdysvaltain mukaan Turkin ilmatilassa muutamia sekunteja. Kone ammuttiin Yhdysvaltain mukaan alas Syyrian puolella. Selvinnyt koneen suunnistaja kiisti Turkin varoittaneen konetta. Kone putosi Syyriaan.


text:
Lentäjät hyppäsivät palavasta koneesta heittoistuimilla. Everstiluutnantti Oleg Anatoljevitš Peškov haavoittui hypätessään laskuvarjolla ja kuoli turkmeenikapinallisten surmaamana.
Kapinalliset tulittivat laskuvarjolla maata kohti putoavia lentäjiä.
Toinen lentäjä, perämiehenä toiminut kapteeni Konstantin Murahtin pelastui Syyrian armeijan haltuun.
Venäläiset lähettivät kaksi Mil Mi-8 -helikopteria pelastamaan lentäjiä. Kapinalliset ampuivat toisen Mi-8:n alas TOW-2A-pst-ohjuksella, ja yksi merijalkaväen sotilas, Aleksandr Pozynitš kuoli. Eräiden tietojen mukaan yksi pelastushelikopteri olisi ammuttu alas. Turkmeenikapinallisten komentaja kiitti Turkkia venäläiskoneen alas ampumisesta.


text:
Venäjä ei uhannut Turkkia sotilastoimilla, mutta varoitti Turkkia seurauksista.
Venäjän presidentti Vladimir Putin sanoi koneen pudotusta "selkäänpuukotukseksi terroristien apureilta" ja tapahtumalla olevan vakavat seuraukset ja kehotti venäläisiä olemaan matkustamatta Turkkiin. Muuten Kremlin mielestä oli liian aikaista tehdä johtopäätöksiä.
Ulkoministeri Lavrov kutsui alasampumista "suunnitelluksi provokaatioksi"..


text: Venäläiset nuoret heittelivät 25. marraskuuta 2015 Turkin lähetystöä kivillä. Venäjä pommitti välikohtauksen jälkeen Latakian turkmeenikapinallisia.


text:
Venäjä syytti Turkkia Isisin suojelemisesta
Putin vaati Turkilta anteeksipyyntöä, korvauksia ja syyllisten rankaisemista.


text: Putin uhkasi Turkkia yhä kovilla lisävastatoimilla pakotteiden julistamisen jälkeenkin 3. joulukuuta 2015. Putin sanoi Turkin hallituksen menettäneen järkensä, mutta piti maan kansaa syyttömänä. Putin kiisti kuitenkin hätiköidyn, koko maailmalle vaarallisen reaktion Turkkia vastaan.


text:
Pääministeri Dmitri Medvedev uhkasi Turkkia talouspakotteilla 25. marraskuuta
Seuraavana päivänä Venäjä aikoi määrätä talouspakotteita kuitenkaan puuttumatta energiayhteistyöhön. Venäläisiä turisteja kehotettiin palaamaan kotiin. Venäjä pidätti torstaina kymmeniä maassa olleita turkkilaisia liikemiehiä ja vaikeutti tarkoilla rajatarkastuksilla turkkilaisten saapumista maahan. Venäjä ilmoitti jäädyttävänsä Turkin viisumivapauden vuoden 2016 alussa. Torstaina 3. joulukuuta 2015 Venäjä ilmoitti myös keskeyttävänsä South Stream -kaasuputkihankkeen.. Muun muassa elintarviketuontiin ja rakennusalaan kohdistuvien pakotteiden uskottiin haittaavan myös Venäjän omaa taloutta.


text:
Turkin hallitus pyrki sovittelemaan välikohtausta, mutta se ei pitänyt alasampumista virheenä. Turkin ulkoministeri Mevlut Cavusoglu ei suostunut pyytämään tapahtunutta anteeksi, mutta sanoi pahoitelleensa sitä Venäjän ulkoministerille. Turkin presidentti Erdoğanin mukaan lentäjät vain tekivät tehtävänsä. Erdogan myös väitti koneen iskeytyneen maahan Turkin puolella.. Erdogan sanoi 28. mararskuuta olevansa surullinen koneen alas ampumisesta.
Joidenkin turkkilaisten mielestä venäläiskoneen alasampuminen oli Erdoganilta sisäpoliittinen voimannäyttö. Sanasota kiihtyi alasampumisen jälkeisinä päivinä. Turkin hallitus kehotti turkkilaisia olemaan matkustamatta Venäjälle, vastavetona Venäjän kehotuksiin.


title: EU INTCEN

text: EU INTCEN on Brysselissä sijaitseva EU:n tiedusteluanalyysikeskus, jonka nimi vuonna 2012 muutettiin EU INTCENiksi (EU Intelligence Analysis Centre), jonka tehtäviin kuuluu analysoida vakoiluaineistoa.


title: EU INTCEN

text: Keskuksen tehtäviin kuuluu muun muassa terrorismin, verkkoturvallisuuden ja konfliktialueiden tarkkailu.


title: Poloniumhydridi

text: Poloniumhydridi on vedyn ja poloniumin muodostama kemiallinen yhdiste. Se on huoneenlämmössä nestemäinen, erittäin helposti höyrystyvä, erittäin epävakaa yhdiste joka hajoaa helposti poloniumiksi ja vedyksi. Yhdisteestä voidaan johtaa useita muita poloniumyhdisteitä.


title: Poloniumhydridi

text: Poloniumhydridiä voidaan valmistaa pieniä määriä antamalla poloniumilla päällystetyn magnesiumliuskan ja suolahapon reagoida keskenään.


title: Poloniumhydridi

text: Sillä on samankaltaisia ominaisuuksia seleenivedyn ja telluurivedyn kanssa. Yhdiste on hyvin epävakaa huoneenlämmössä, joten sitä varastoidaan kylmässä. Sen ominaisuuksista ei kuitenkaan tiedetä paljoa, sillä sitä on onnistuttu valmistamaan vain pieniä määriä. Muiden poloniumyhdisteiden tavoin, se on erittäin radioaktiivinen ja myrkyllinen yhdiste. Sitä ei myöskään tiedetä että muodostaako poloniumhydridin ja veden seos hapon kuten muut kevyemmät puolimetallin ja vedyn yhdisteet, vai käyttäytyykö se ennemmin metallihydridien tavoin.


title: T-O-kartta

text: T-O-kartta on keskiaikainen maailmankarttatyyppi, jossa nykyisestä käytännöstä poiketen oli itä ylhäällä. Sitä sanotaan myös "Beatuksen kartaksi", koska yhden varhaisimmista tämän tyyppisistä kartoista laati 700-luvulla espanjalainen munkki Beatus Liébanalainen. Hänen karttansa oli hänen 12-osaisen ilmestyskirjaa selittävän teoksensa johdannossa.


title: T-O-kartta

text: Yleisemmin käytetty nimitys T-O (tai O-T) on mahdollisesti lyhenne latinan sanoista "orbis terrarum", maan piiri, mutta viittaa samalla tällaisen kartan tyypilliseen ulkoasuun: siihen oli korostetusti merkitty Välimeri sekä suuret joet Don (Tanais) ja Niili, joita tuolloin pidettiin maanosien rajoina ja jotka yhdessä muodostivat kartalle T-kirjaimen muotoisen kuvion, sekä kartan reunoissa ympyrän eli ison O-kirjaimen muotoiseksi kuvattu valtameri (Okeanos).


title: T-O-kartta

text: T-O-kartta esittää maailmaa sellaisena kuin sen ensimmäisenä kuvasi 600-luvulla Isidorus Sevillalainen teoksensa "Etymologiae" 14. luvussa, "de terre et partibus")


title: T-O-kartta

text: Vaikka Isidorus kirjoitti "Etymologiae"-teoksessaan maan olevan "pyöreä", sanan merkitys ei ole yksiselitteinen. Joidenkin myöhempien tulkitsijoiden mukaan hän tarkoitti pyöreän kiekon muotoista litteää maata. Toisista Isidoruksen kirjoittamista teoksista käy kuitenkin selvästi ilmi, että hän piti maata pallon muotoisena. Teoria, jonka mukaan Maa on pallon muotoinen, olikin useimpien oppineiden käsitys viimeistään Aristoteleen ajoista lähtien, joka oli jakanut maailman ilmastovyöhykkeisiin. Aristoteleen mukaan napaseuduilla oli "kylmä vyöhyke", päiväntasaajan lähettyvillä tappava "kuuma vyöhyke" sekä niiden välissä asuttava "lauhkea vyöhyke".


title: T-O-kartta

text: T-O-kartta esittää ainoastaan pallomaisen maailman pohjoista pallonpuoliskoa. Todennäköisesti sitä pidettiin, vaikkei asiaa näin suorastaan ilmaistukaan, eräänlaisena pohjoisen pallonpuoliskon lauhkean vyöhykkeen kuvaamiseen hyvin soveltuvana karttaprojektiona. Koska eteläisen pallonpuoliskon lauhkean vyöhykkeen uskottiin olevan asuttamaton ja saavuttamattomissa, sitä ei tarvinnut kuvata kartoilla. Tuolloin uskottiin, ettei kukaan voisi kulkea päiväntasaajan seutujen kuuman vyöhykkeen poikki toisella pallonpuoliskolla oleviin tuntemattomiin maihin. Näitä kuviteltuja maita sanottiin antipodeiksi (lat. vastapuoli).


title: T-O-kartta

text: T-kirjaimen muotoinen kuvio jakoi kartassa näkyvät maa-alueet kolmeen osaan. T:n pystyviiva tarkoittaa Välimerta, vaakaviiva Niiliä sekä Mustaamerta, Asovanmerta ja siihen laskevaa Donia, joka keskiajalla tunnettiin nimellä Tanais. Nämä jakoivat maan kolmeen maanosaan, Aasiaan, Eurooppaan ja Afrikkaan. Näitä ympäröi ison O-kirjaimen muotoinen valtameri. Jerusalem sijoitettiin yleensä kartan keskikohtaan. Aasia oli yleensä yhtä suuri kuin molemmat muut maanosat yhteensä. Koska aurinko nousee idästä, Paratiisin eli Eedenin oletettiin sijaitsevan idässä, siis Aasiassa, ja Aasia sijoitettiin kartan yläosiin muiden maanosien yläpuolelle.


title: T-O-kartta

text: Tätä kvalitatiivisen ja käsitteellisen keskiaikaisen kartografian tyyppiä voitiin käyttää, paitsi yksinkertaisiin kuvauksiin, myös äärimmäisen yksityiskohtaisiin karttoihin. Varhaisimpiin karttoihin oli merkitty vain muutamia kaupunkeja ja tärkeimmät vesialueet.


title: T-O-kartta

text: Pyhän Maan neljä pyhää jokea olivat aina mukana. Matkustajien kannalta karttaa käyttökelpoisempia olivat kuitenkin matkakäsikirjat, joissa lueteltiin järjestyksessä niiden kaupunkien nimet, joiden kautta oli kuljettava tietystä paikasta toiseen, sekä periplus, jossa lueteltiin vastaavalla tavalla satamat ja maamerkit rannikolla. Myöhemmin saman peruskaavan mukaisiin karttoihin merkittiin monia jokia ja kaupunkeja niin Itä- kuin Länsi-Euroopastakin sekä muita ristiretkien aikana tavattuja kohteita. Uusien maantieteellisten kohteiden lisäksi karttoihin lisättiin myös koristeellisia kuvia. Tärkeimpiä kaupunkeja esittivät niiden nimien lisäksi erilliset linnoitusten ja tornien kuvat, ja tyhjät tilat täytettiin myyttisten olentojen kuvilla.


title: Suomen vartijat

text: Suomen vartijat on suomalainen Mogulmedian tuottama dokumentaarinen televisiosarja, jota esitetään FOX-kanavalla. Sarjassa seurataan vartioiden arkea öisillä rautatieasemilla, päivällä ostoskeskuksissa, kesällä rock-festivaaleilla sekä yksityisillä turvamies-komennuksilla. Ensimmäinen tuotantokausi alkoi 2. syyskuuta 2013. Toinen tuontantokausi alkoi 2. syyskuuta 2014.


title: Roh Tae-woo

text: Roh Tae-woo (s. 4. joulukuuta 1932) on eteläkorealainen poliitikko ja kenraali, joka toimi Korean tasavallan presidenttinä 1988–1993.


title: Roh Tae-woo

text: Roh kävi koulua Daegussa yhdessä Chun Doo-hwanin kanssa. Hän valmistui 1955 yliopistosta luonnontieteiden alalta ja liittyi armeijaan.


title: Roh Tae-woo

text: Roh yleni armeijassa vähitellen, ja 1979 hänestä tuli kenraali. Hän kuului salaiseen Hanahoe-ryhmittymään, joka tuki Chunin Etelä-Korean johtajaksi nostanutta vallankaappausta.


title: Roh Tae-woo

text: Kesäkuussa 1987 Chun nimesi Roh'n puolueensa presidenttiehdokkaaksi. Käytännössä tämä tarkoitti vallan siirtämistä suoraan Roh'lle, mikä aiheutti suuria demokratiaa vaatineita mielenosoituksia Soulissa ja muissa suurissa kaupungeissa.


title: Roh Tae-woo

text: Vastaukseksi Roh lupasi mielenosoittajille uudistuksia kuten uuden demokraattisemman perustuslain ja presidentin valitsemisen kansanvaaleilla. Vaaleissa Roh'n vastaehdokkaina olivat opposition johtohahmot Kim Joung-sam ja Kim Dae-jung (jotka molemmat pääsivät presidentiksi myöhemmin). Opposition äänet hajautuivat riiteleville Kimeille, mikä riitti Roh'n niukkaan voittoon. Näin Roh'sta tuli maan ensimmäinen rehellisillä vaaleilla valittu presidentti.


title: Roh Tae-woo

text: Roh'n presidenttikauden merkittäviä tapahtumia olivat Soulin olympialaiset 1988 ja suhteiden rakentaminen Pohjois-Koreaan. Roh jatkoi myös demokraattisten uudistusten tekemistä.


title: Roh Tae-woo

text: Presidenttikauden jälkeen Roh'ta ja Chunia syytettiin korruptiosta. Molemmat tuomittiin 1996 – Chun kuolemaan ja Roh 17 vuodeksi vankeuteen – mutta presidentti Kim Young-sam armahti heidät.


title: Vetyastatidi

text: Vetyastatidi (tunnetaan myös nimillä "astatiinihydridi", "astataani" ja "astidovety") on vedyn ja astatiinin muodostama kemiallinen yhdiste, jossa astatiiniatomi on kovalenttisesti sidoksissa vetyatomiin. Sen kemiallinen kaava on AtH.


title: Vetyastatidi

text: Yhdiste voi liueta veteen ja muodostaa vetyastatidihappoa, joka on vahva happo. Vetyastatidia on kuitenkin hankala käsitellä, johtuen sen taipumuksesta hajota vedyksi ja astatiiniksi, kuten myös sen voimakkaan radioaktiivisuuden vuoksi, ja astatiinin kaikkien isotooppien ollessa hyvin lyhytikäisiä. Pitkäikäisimmänkin isotoopin puoliintumisaika on vain 8,1 tuntia.


title: Vetyastatidi

text: Vetyastatidin kemiallisista ominaisuuksista tiedetään hyvin vähän. Muun muassa astatiinin vaikean saatavuuden ja sen lyhyen puoliintumisajan vuoksi.


title: Onni Kaartinen

text: Onni Kaartinen (7. tammikuuta 1910 Ironwood, Michigan – 5. maaliskuuta 1996 Silver Springs, Florida) oli amerikansuomalainen toimittaja ja kommunistisen liikkeen vaikuttaja.


title: Onni Kaartinen

text: Suomalaiseen siirtolaisperheeseen syntynyt Kaartinen osallistui 1930- ja 1940-luvuilla aktiivisesti amerikansuomalaisen kommunistisen liikkeen toimintaan. Vuosina 1937–1943 hän toimi Yhdysvaltain Suomalaisen Työväenjärjestön ja International Workers’ Orderiin kuuluneen Amerikan Suomalaisen Keskinäisen Avun Järjestön sihteerinä. 1940-luvulla Kaartinen työskenteli "Työmies" ja "Eteenpäin" -lehtien toimittajana. Hän osallistui myös New Yorkin Työntemppelin teatteritoimintaan. Myöhemmin Kaartinen asui New Yorkin osavaltion Spencerissä, josta hän 1980-luvulla muutti Silver Springsiin.


title: London-luokka (linjalaiva)

text: London-luokka oli Britannian kuninkaallisen laivaston neljän 90-tykkisen toisen luokan linjalaivan muodostama alusluokka.


title: London-luokka (linjalaiva)

text: Alusluokan suunnitteli Sir Thomas Slade, ja Amiraliteetti hyväksyi suunnitelman 6. marraskuuta 1759. Luokan ensimmäinen alus HMS "London" oli 90-tykkinen, mutta toisen tilauserän kaikki kolme alusta olivat 98-tykkisiä. Tykkien lisäys ei kuitenkaan aiheuttanut muita merkittäviä muutoksia, koska nyt asennettiin kahdeksan 6 naulan tykkiä aiemmin aseistamattomalle puolikannelle.


title: Lasse Pöysti -show

text: Lasse Pöysti -show (alkujaan Justus järjestää kaiken) oli Mainos-TV:n vuosina 1959–1961 esittämä suomalainen television viihdesarja, jonka pääosassa oli näyttelijä Lasse Pöysti. Sarjassa Pöysti näytteli Justus-nimistä hyväsydämistä nuorta miestä, joka johti Kaikki Järjestyy Ab -nimistä yritystä ja ratkoi tuntemattomien ihmisten ongelmia. Sarjaa esitettiin suorina lähetyksinä joka toinen viikko. Jaksot muodostuivat välillä useasta erillisestä sketsistä ja välillä vain yhdestä pitkästä tarinasta. Käsikirjoittajina toimivat Pöystin ohella Benedict Zilliacus (nimerkki Bez) ja Henrik Tikkanen (nimimerkki Henrik). Sarjan ohjasi Karl Ehder. Justuksen on sanottu olleen yksi Suomen television alkuaikoijen pidetyimpiä hahmoja.


title: Lasse Pöysti -show

text: Syyskuussa 1959 käynnistyneen sarjan nimi oli alkuun "Justus järjestää kaiken", mutta syyskaudella 1960 se muutettiin muotoon "Lasse Pöysti -show". Pöysti ohjasi sarjan pohjalta samana vuonna elokuvan "Justus järjestää kaiken", jota kuitenkin arvosteltiin juonen hajanaisuudesta ja päähahmon muuttamisesta kyynisemmäksi.


title: Roturisteytyskoira

text: Roturisteytyskoira on kahden tai useamman koirarodun harkitusta yhdistämisestä syntynyt jälkeläinen. Roturisteytyskoira on siis kirjaimellisesti sekarotuinen koira. Yleensä sekarotuisuudella kuitenkin viitataan koiraan, jonka taustaa ei tunneta tai siinä on sattumanvaraisesti monia rotuja, kun taas roturisteytyskoira on aina harkitun koiranjalostuksen tulos.


title: Roturisteytyskoira

text: Hyvin suunniteltu roturisteytys tuottaa jälkeläisille monimuotoisen geeniperimän. Geneettinen monimuotoisuus puolestaan on yhteydessä yksilön terveyteen ja elinvoimaan. Ilmiötä kutsutaan heteroosiksi. Parhaimmillaan roturisteytyskoira on siis terveempi kuin puhdasrotuinen koira, jonka geeniperimä on usein suppea.


title: Roturisteytyskoira

text: Jos roturisteytyskoira kuitenkin syntyy yhdistelmästä, jonka molemmat rodut kärsivät samoista sairauksista, ne ilmenevät suurella todennäköisyydellä myös roturisteytyskoirassa. Huonosti valittu roturisteytysyhdistelmä ei siis lisää terveyttä.


title: Roturisteytyskoira

text: Suomessa roturisteytyskoirat rekisteröidään Suomen Kennelliiton ER-rekisteriin. Koirien roduksi merkitään aina se, johon roturisteytyksen kautta haetaan parannusta. Myös roturisteytyskoirien jälkeläiset, mikäli toinen niiden vanhemmista on puhdasrotuinen, merkitään vielä kahden sukupolven ajan ER-rekisteriin. Roturisteytykseen tarvitaan aina Suomen Kennelliiton lupa.


title: David Canary

text: David Canary (25. elokuuta 1938 Elwood, Indiana, Yhdysvallat – 16. marraskuuta 2015 Wilton, Connecticut, Yhdysvallat) oli yhdysvaltalainen näyttelijä, joka näytteli muun muassa televisiosarjassa "Bonanza", jossa hän esitti tilanhoitaja Candy Canadayta vuosina 1967–1970 ja 1972–1973. Muita sarjoja olivat "All My Children" ja "One Life to Live". Hän oli naimisissa näyttelijä Maureen Maloneyn kanssa.


title: Recoil Games

text: Recoil Games on suomalainen vuonna 2007 perustettu videopelejä kehittävä yritys. Se on tullut tunnetuksi "Earth No More" -pelistä, jonka kehityksen se jätti kesken. Vuonna 2012 siltä julkaistiin PlayStation Networkissa "Rochard" ja 2013 iOS:llä "Rock Runners".


title: Recoil Games

text: Recoil Games perustettiin vuonna 2007 seitsemän kokeneen pelikehittäjän voimin. Samuli Syvähuoko oli kerännyt Assemblyssa kiinnostuneita henkilöitä pelitalon perustamiseen, ja samalla syntyi idea maailmanlopputeemaisesta "Earth No More" -toimintapelistä. Myöhemmin Syvähuoko on verrannut pelin ideaa "The Last of Usiin", Naughty Dogin vuonna 2013 julkaistuun menestyspeliin. Remedy-ajoilta tuttu 3D Realmsin Scott Miller oli heti halukas yhteistyöhön. Peli alkoi muotoutua, mutta rekrytointi osoittautui hankalaksi. Pelitiimi kasvoi 60 hengen kokoiseksi, mutta kokemusta ison projektin vetämisestä ei ollut. Vuonna 2009 Yritykseen palkattiin osaava tuottaja, jonka johdolla demon tekeminen lähti käyntiin. Hän kuitenkin lähti pelitalosta kahden kuukauden jälkeen, koska piti onnistumista epätodennäköisenä. Alkuvuodesta 2009 valmiiksi saatu demo ei auttanut Recoil Gamesia, sillä kansainvälinen talous oli ajautunut kriisiin eivätkä julkaisijat halunneet ottaa uusia nimikkeitä tuotantoon. Projekti haudattiin ja ulkomaiset työntekijät erosivat.


title: Recoil Games

text: Jäljelle jäänyt 15 hengen tiimi kehitti kahdessa kuukaudessa uuden pelin demon, jota lähdettiin markkinoimaan Ranskan Game Connection -messuille. Painovoimalla leikittelevä "Rochard" oli ensimmäinen Unity-pelimoottorilla tehty konsolipeli. Useat julkaisijat kiinnostuivat pelistä, ja sopimus tehtiin Sony Online Entertainmentin kanssa. Pelin kehitys oli aikataulussa, mutta lokakuussa 2011 Sonyn verkkopalveluun murtauduttiin. Verkkokauppa suljettiin kahdeksi kuukaudeksi ja osa pelin julkaisusopimuksesta vastanneista henkilöistä sai Sonylla potkut. Uusi yhteyshenkilö ei ollut yhtä vakuuttunut "Rochardin" yksinpelistä, ja pelin julkaisu venyi seuraavan vuoden syksylle, ilman kunnollista markkinointia. PSN-julkaisuyksinoikeus pudotettiin kolmeen kuukauteen, ja peli tuli saataville myös Steamissa; Microsoft ei halunnut peliä Xboxin verkkokauppaan, koska se oli jo julkaistu aiemmin PlayStationilla. Lopulta myyntiluvut jäivät vaatimattomiksi eikä julkaisijoilla ollut kiinnostusta jatko-osaan. Samuli Syvähuoko lähti Recoil Gamesilta, mutta jäi silti yrityksen hallitukseen. Yrityksen työntekijöiden määrä putosi kuuteen, ja johtoon astui Jan Achrenius. Vuonna 2013 pelitalo julkaisi iOS:lle "Rock Runners" -pelin.


title: Recoil Games

text: Recoil Games on Samuli Syvähuokon mukaan ”zombie-firma”, joka ei ole kuollut mutta sitä ei voi kasvattaa velkojen takia.


title: Recoil Games

text: Yhtiö haettiin konkurssiin 2017, kun sillä ei enää muutamana edellisenä vuotena ollut toimintaa.


title: Kalevi Pyörälä

text: Pertti Kalevi Pyörälä (s. 24. huhtikuuta 1930 Saarijärvi) on suomalainen lääkäri ja professori.


title: Kalevi Pyörälä

text: Pyörälän vanhemmat olivat maanviljelijä Otto Pyörälä ja Aino Maria Ståhlberg. Hän avioitui vuonna 1958 Ritva Marjatta Lehtosen kanssa. Pyörälä tuli ylioppilaaksi Jyväskylän yhteislyseosta 1948 ja valmistui lääketieteen lisensiaatiksi 1954. Sisätauteihin hän erikoistui 1961. Uransa alkuvaiheessa Pyörälä työskenteli apulaislääkärinä, vuodesta 1960 vuoteen 1962 hän toimi kardiologina HYKSin palveluksessa. Pyörälä oli Kuopion korkeakoulun sisätautiopin professori vuodesta 1975 ja Suomen Akatemian tutkijaprofessori 1973–1976. Hänen tutkimusalaansa ovat olleet sydän- ja verisuonitaudit sekä niiden epidemiologia.


title: Pyörälä

text: Pyörälä on seuraavien henkilöiden sukunimi:


title: Wilhelm Roscher

text: Wilhelm Georg Friedrich Roscher (1817–1894) oli saksalainen taloustieteilijä, joka perusti historiallisen koulukunnan Saksan taloustieteessä. Vuodesta 1848 hän oli Leipzigin yliopiston professori. Roscher oli kansantaloustieteen historiallisen koulukunnan perustajia.


title: Pätiälä

text: Pätiälä on muun muassa seuraavien suomalaisten sukunimi:


title: Jorma Pöyhönen

text: Jorma Uolevi Pöyhönen (s. 29. maaliskuuta 1927 Suojärvi) on suomalainen fyysiikko ja Turun yliopiston fysiikan professori 1969–1980. Hän oli Ammattikasvatushallituksen pääjohtaja 1980–1991. Pöyhönen on julkaissut lukuisia tieteellisiä artikkeleita, jotka enimmäkseen käsittelevät kiinteän olomuodon fysiikkaa.


title: Pienirex

text: Pienirex on rex-turkkinen kesykanirotu. Sen ihannepaino 1,71–2,10 kg. Rotu on hyväksytty monissa väreissä ja kuviossa.


title: Pienirex

text: Pienirex-rotu sai alkunsa vuonna 1984 Yhdysvalloissa, kun hermeliinirex-uros ja rex-naaras risteytettiin. Rodun standardi tuli voimaan 1. lokakuuta 2010.


Pienirex


title: Kalevi Pöykkö

text: Kalevi Seppo Juhani Pöykkö (9. lokakuuta 1933 Rovaniemen maalaiskunta – 30. marraskuuta 2016 Espoo) oli suomalainen taidehistorioitsija ja professori. Hän oli Jyväskylän yliopiston taiteentutkimuksen professori 1976–1996 ja tutki erityisesti uusklassismia ja Carl Ludvig Engeliä. Väitöskirjassaan "Das Hauptgebäude der Kaiserlichen Alexander-Universität von Finnland (1972)" hän käsitteli Helsingin yliopiston päärakennusta.


title: António Costa

text: António Luís Santos da Costa (s. 17. heinäkuuta 1961 Lissabon) on portugalilainen sosiaalidemokraattisen Sosialistipuolueen poliitikko. Hänet nimitettiin maan pääministeriksi marraskuussa 2015. Hän on aiemmin toiminut ministerinä Antonio Guterresin hallituksessa vuosina 1997–1999 ja kahdessa hallituksessa vuosina 1999–2002 sekä tämän jälkeen yhden kauden europarlamentaarikkona.


title: António Costa

text: Costa syntyi vuonna 1961 Lissabonissa. Hänen isänsä oli tunnettu kirjailija Orlando da Costa, joka oli syntynyt Mosambikissa viettäen kuitenkin suurimman osan nuoruudestaan oman isänsä, Luis Afonso Maria da Costan, kotiseudulla Goalla.


title: António Costa

text: Poliittisen uransa Costa aloitti tultuaan valituksi Portugalin parlamenttiin vuonna 1991. Hän toimi ministerinä parlamentaaristen asioiden ministeriössä vuosina 1995–1997 ja 1997–1999. Tämä jälkeen Costa oli oikeusministerinä vuosina 1999–2002 ja tuli valituksi Euroopan parlamentin jäseneksi vuoden 2004 eurovaaleissa. Hän jätti europarlamentin maaliskuussa 2005, minkä jälkeen hänet on valittu kolmeen kertaan Lissabonin pormestariksi vuodesta 2007 lähtien.


title: António Costa

text: Lokakuun 2016 vaalien jälkeen Portugalia hallinnut Pedro Passos Coelhon johtama keskusta-oikeistolainen liittouma ei saanut enemmistöä maan parlamenttiin ja vain muutama viikko myöhemmin Passos Coelhon vähemmistöhallitus joutui eroamaan, kun Costan sosialistipuolue ja muu vasemmisto yhdistivät voimansa ja kaatoivat hallituksen. Tämän jälkeen Portugalin presidentti Aníbal Cavaco Silva nimitti Costan pääministeriksi, minkä jälkeen Costa alkoi koota hallitusta parlamentin vasemmistopuolueista, joihin lukeutuivat sosialistipuolueen lisäksi kommunistinen puolue ja radikaalinen vasemmistoblokki. Puolueita yhdisti aiemman hallituksen säästötoimien vastustaminen. Costa halusi keventää leikkauksia, mutta hänen mukaansa Portugalin tuli kuitenkin myös sietää sen kansainvälisiä velvoitteita, kuten euroalueen vaatimuksia menojen tarkkailusta.


title: António Costa

text: Costan pääministerikaudella Portugalin talous on kääntynyt nousuun, ja budjetin alijäämä on pienempi kuin kertaakaan Salazarin diktatuurin jälkeen. Minimipalkkoja on nostettu, sosiaaliturvaa lisätty ja edellisen hallituksen poistamia lomapäiviä on palautettu. Sosialistipuolueen kannatus on noussut yli 40 prosenttiin.


Hiihtosuunnistuksen Euroopan-mestaruuskilpailut 2014 järjestettiin Tjumenissa, Venäjällä 5.–14. maaliskuuta.


title: Frithiof Raa

text: Georg Frithiof Andreas Oskar Raa (11. tammikuuta 1840 Tukholma, Ruotsi – 20. toukokuuta 1872 Helsinki) oli ruotsalaissyntyinen näyttelijä, joka työskenteli vuodesta 1867 Helsingissä Nya teaternissa. Hän oli tunnepohjainen, eloisa näyttelijä. Tunnettuja rooleja oli J. J. Wecksellin näytelmän "Daniel Hjort" nimiosa ja Kustaa II Adolfin rooli Topeliuksen näytelmässä "Regina von Emmeritz". Raan puoliso oli näyttelijä Hedvig Charlotte Raa-Winterhjelm. Heidän kaudellaan teatteri eli loistonaikaa.


title: Ateenalaisten aarrekammio

text:
Ateenalaisten aarrekammio () on antiikin aikainen aarrekammio Delfoissa Apollonin pyhäkköalueella. Se sijaitsee Apollonin temppelin eteläpuolella pyhän tien varrella.
Aarrekammion rakennuttivat ateenalaiset noin vuonna 510–480 eaa. Toisen tulkinnan mukaan se olisi rakennettu 500-luvun lopulla eaa. demokratian voitettua tyrannian Ateenassa; toisen tulkinnan mukaan puolestaan Marathonin taistelun jälkeen noin vuonna 490–480 eaa. kiitollisuudenosoituksena voitosta. Paikalla oli kuitenkin myös tätä ennen varhaisempi ateenalaisten aarrekammio.


title: Ateenalaisten aarrekammio

text: Aarrekammio oli yksi merkittävimmistä Delfoin pyhän tien varrella sijainneista lukuisista aarrekammioista. Rakennuksessa säilytettiin merkittävien sotavoittojen sotasaaliita sekä muita ateenalaisten Delfoin pyhäkölle antamia votiivilahjoja. Myöhäisantiikin aikana tai keskiajalla tuhoutunut rakennus koottiin uudelleen alueen arkeologisten kaivausten yhteydessä vuosina 1904–1906, koska siitä oli säilynyt tarpeeksi osia. Noin 80 prosenttia nykyisestä rakennuksesta on alkuperäistä.


title: Ateenalaisten aarrekammio

text: Aarrekammio edustaa doorilaista tyyliä ja muistuttaa arkkitehtuuriltaan pientä kreikkalaista temppeliä. Se on rakennettu paroslaisesta marmorista. Sen "cella" avautuu itään ja sen etupuolella on kaksi pylvästä. Rakennukseen ei johda portaita, eikä sinne ollut yleensä tarkoitus astua sisään. Rakennuksen pituus on 9,75 metriä ja leveys 6,68 metriä. Rakennuksen friisi kuvaa Herakleen ja Theseuksen urotöitä. Seinät on peitetty piirtokirjoituksin. Niihin lukeutuvat tunnetuimpina niin kutsutut Delfoilaiset hymnit Apollonille sisältävät kirjoitukset, joissa on myös varhaista nuottikirjoitusta. Kirjoitukset antavat myös tietoja muun muassa delfoilaisista juhlista ja juhlakulkueista. Rakennuksen edustalla on kolmionmuotoinen tasanne, johon votiivilahjoja asetettiin nähtäville juhlien aikana.


title: Ateenalaisten aarrekammio

text: Rakennuksen alkuperäiset metoopit ja Delfoilaiset hymnit sisältävät piirtokirjoitukset ovat nykyisin Delfoin arkeologisessa museossa.


title: Ateenalaisten stoa

text:
Ateenalaisten stoa () oli antiikin aikainen stoa Delfoissa Kreikassa. Sen rauniot sijaitsevat Apollonin pyhäkköalueen keskellä Apollonin temppelin eteläisen terassimuurin alapuolella.
Stoan rakennuttivat ateenalaiset varhaisella klassisella kaudella noin vuonna 478–470 eaa. heti persialaissotien jälkeen. Se oli osa Perikleen rakennusohjelmaa ja tarkoitettu kiitokseksi sotavoitosta. Stoassa oli esillä persialaisilta otettuja sotasaaliita ja muita voitonmerkkejä. Voitonmerkit olivat peräisin muun muassa Salamiin ja Mykalen taisteluista vuodelta 480 eaa., ja niihin kuului muun muassa persialaisten laivojen keuloja tai keulakoristeita sekä köysiä Kserkseen Hellespontoksen yli rakentamasta sillasta, jonka kreikkalaiset tuhosivat vuonna 478 eaa.


title: Ateenalaisten stoa

text: Stoa edustaa joonialaista tyyliä. Sen pylväikkö on eteläsivulla, kun taas pohjoisseinän muodostaa temppelin terassimuuri. Stoa on yksilaivainen ja sen pituus on noin 31,6 metriä ja leveys noin 3,71 metriä. Sen rakentamiseen oli käytetty paikallista kalkkikiveä sekä paroslaista ja Pentelikon-vuoren marmoria. Rakennuksessa oli puinen katto.


title: Ateenalaisten stoa

text: Stoassa oli suurikokoinen omistuskirjoitus, jossa voitonmerkit omistettiin Delfoin pyhäkölle:


title: Ateenalaisten stoa

text: Rakennuksesta on säilynyt lähinnä perustuksia, takaseinä sekä joitakin pylväiden osia.


title: Ruto

text: Ruto on saamelaisen muinaisuskon pahan henkilöitymä, joka kuitenkin tunnettiin lähinnä länsisaamelaisilla. Se ei ollut varsinaisesti jumala vaan tautidemoni, joka lähetti ihmisille sairauksia. Noitarummuilla sitä kuvasi hevonen tai ratsastajahahmo.


title: Ruto

text: Sanan etymologia on epävarmaa, mutta itse uskomus saattaa olla varhaista perinnettä. Sille löytyy vastineita muun muassa monilta Siperian kansoilta. Ruto-uskomukseen on saattanut myöhemmin liittyä monia lainattuja elementtejä skandinaavien Odinista ja kristillisestä paholaisajattelusta.


title: Ruto

text: Ruto oli saamelaisessa uskomusperinteessä pahan henkilöitymänä. Se ei ollut varsinaisesti jumala vaan ennemminkin tautidemoni. Jens Kildalin 1700-luvulla keräämien tietojen mukaan Ruto lähetti ihmisille sairauksia. Niistä yritettiin päästä eroon uhraamalla Radienille. Jos tästä ei ollut apua, Rutolle uhrattiin kokonainen hevonen hautaamalla se maahan. Hevonen uhrattiin, jotta Ruto voisi ratsastaa sillä kotiinsa Rotaymoon. Gustav Ränkin mukaan hevonen ei varsinaisesti ollut uhri vaan transitioriitti, jossa sairaus siirrettiin hevoseen ja sen kanssa hautaan. Tällaiselle toiminnalla tiedetään olevan siperialaisia vastineita.


title: Ruto

text: Ruto-uskomukset ovat saattaneet olla laajempiakin. Thomas von Westenin tietojen mukaan saamelaiset palvelivat sekä Radienia että Rutoa. Ruto olisi ollut yöllisten toimintojen kannalta merktitävässä asemassa, ja Rutoa ei olisi palveltu vain sairaustapauksessa.


title: Ruto

text: Ruto esiintyy vain läntisillä aurinkokeskeisillä noitarummuilla. Se on aina kehällä olevia symboleita vastapäivään lukien mahdollisimman kaukana taivaanjumala Radienista, ja sen symboli on hevonen tai ratsastajahahmo. Radienin ja Ruton merkkien välissä on vielä eräänlainen ”seinä”, niin sanottu "ristbalkes"-kuvio (”kristityn polku”). Sen paikka Radienin ja Ruton välissä on haastavasti tulkittavissa, eikä pystytä varmuudella sanomaan kumpaan se enemmän liittyy.


title: Ruto

text: ’Ruto’-sanan etymologia on epävarmaa. Sitä on usein pyritty yhdistämään germaaniseksi lainaksi oletutusta ’rutto’-sanasta. Se on kuitenkin tunnettu lähinnä länsisaamelaisille. Jos sanan alkuperä liittyy sanaan ’rutto’, niin se saattaa olla peräisin länsisaamelaisia kohdanneesta ruttoepidemiasta, jonka aiheuttama kollektiivinen järkytys olisi nostanut Ruton painoarvoa jumalkuvastossa.


title: Ruto

text: Rutoa on pidetty lainattuna elementtinä, mitä korostaa saamelaisille vieras hevossymboliikka. Vanhemmassa kirjallisuudessa se yhdistetään skandivaaien Odiniin. Ruto on yhdistetty myös kristillisvaikutteiseen paholaishahmoon, mutta saamelaisille on muita myöhäisiä hahmoja paholaista vastaavaan rooliin. Ajatus tautidemonista tai yleisemmin tuhoavien voimien hallitsijasta voi kuitenkin olla arkaainen. Sille löytyy vastineita muun muassa mareilta, udmurteilta ja samojedeiltä. Vaikka perusajatus hahmosta voikin olla vanha, sen ympärille on myöhemmin saattanut liittyä aineksia sekä Odinista että kristinuskon paholaisesta.


title: Delfoin gymnasion

text:
Delfoin gymnasion () oli Delfoin antiikin aikainen gymnasion. Sen arkeologinen alue sijaitsee Apollonin temppelin ja pyhäkköalueen kaakkoispuolella lähellä Kastalian lähdettä ja Athene Pronaian pyhäkköaluetta eli Marmariáa.
Gymnasion rakennettiin klassisen kauden lopulla ja hellenistisen ajan alussa noin vuonna 400–300 eaa. Se toimi urheilijoiden harjoittelupaikkana ennen Python kisoja, jotka järjestettiin Delfoin stadionilla. Gymnasionia käytettiin myös opiskeluun; siellä muun muassa kuunneltiin filosofien ja puhujien luentoja ja runoutta. Suuri osa gymnisionista rakennettiin uudelleen roomalaisella ajalla.


title: Delfoin gymnasion

text: Gymnasion sijaitsee kahdella tasanteella, koska se on rakennettu jyrkkään rinteeseen. Ylemmällä tasanteella oli alun perin doorilaista tyyliä edustanut kalkkikivestä tehty pylväshalli, jonka koko oli noin 184 x 7 metriä. Roomalaisella ajalla se rakennettiin uudestaan marmorista ja muutettiin joonialaista tyyliä edustavaksi. Pylväshallia käytettiin ilmeisesti urheiluun huonolla säällä. Tasanteella oli myös pylväshallin suuntainen juoksurata, jonka pituus oli noin 173 metriä.


title: Delfoin gymnasion

text: Alemmalla tasanteella oli palaistra, jonka pylväshallein ympäröidyn pihan koko oli 14,5 x 14,5 metriä. Palaistran pylväshalleissa oli huoneita, joita käytettiin muun muassa pukeutumiseen. Niissä oli myös Hermeen tai Herakleen pyhäkkö. Tasanteella on myös pyöreä uima-allas, jonka halkaisija on noin 10,6 metriä ja syvyys 1,9 metriä. Roomalaiset lisäsivät noin vuonna 120 alemmalle tasanteelle roomalaisen kylpylän eli lämpimän kylpypaikan aiemman kylmän lisäksi. Alueen vesi tuli Kastalian lähteeltä.


title: Delfoin gymnasion

text: Bysanttilaisella ajalla paikalle rakennettiin luostari. Siitä jäljellä ollut kirkko purettiin vuonna 1898 arkeologisten kaivausten tieltä. Nykyisin alue on yksi parhaista tunnetuista antiikin aikaisista gymnasionkokonaisuuksista.


title: Knidoslaisten leskhe

text: Knidoslaisten leskhe eli Knidoslaisten kokoushuone () oli antiikin aikainen leskhe eli kokoontumistila Delfoissa Kreikassa. Se sijaitsi Apollonin pyhäkköalueen koilliskulmassa Delfoin teatterin itä- ja Apollonin temppelin pohjoispuolella.


title: Knidoslaisten leskhe

text: Leskhe rakennettiin klassisella kaudella noin vuonna 450 eaa. Se oli Knidoksen asukkaiden lahja Apollonille. Knidos oli joutunut persialaissotien aikana persialaisten hyökkäyksen kohteeksi, jolloin knidoslaiset pyrkivät suojaamaan niemellä sijainneen kaupungin kaivamalla suuren kaivannon. Työ kuitenkin epäonnistui, ja knidoslaiset lähettivät lähettilään Delfoihin kysymään Apollonin neuvoa Delfoin oraakkelin kautta. He saivat vastauksen, ettei Zeus hyväksynyt kaivantoa vaan oli lopettanut työn. Sen sijaan knidoslaisten tuli laittaa kaikki toivonsa Apollonin apuun. Apollonin katsottiin täyttäneen lupauksen, kun Kimon voitti knidoslaisten kanssa persialaiset Eurymedonin taistelussa noin vuonna 469–466 eaa. Leskhe rakennettiin kiitoksena tästä ja omistettiin Apollonille.


title: Knidoslaisten leskhe

text: Leskhe toimi kokous-, ruokailu- ja lepotilana ja sitä käytettiin mahdollisesti myös urheiluun. Rakennus oli suorakulmion muotoinen ja sen pituus oli noin 20 metriä ja leveys noin 10,25 metriä. Siinä oli ovi eteläsivustalla. Rakennus oli kolmilaivainen ja sen kattoa tuki kahdeksan puista pylvästä kahdessa neljän pylvään rivissä. Leskhe oli koristeltu Polygnotoksen tekemin maalauksin, jotka esittivät muun muassa Troijan kukistumista sekä Odysseuksen laskeutumista Haadeeseen ("Nekyia"). Ne oli tehty liikuteltaviin paneeleihin. Maalaukset olivat antiikin aikana tunnettuja ja niiden sisältö tiedetään Pausaniaan kuvauksen kautta.


title: Eleutherna

text: Eleutherna (; ) eli Apollonia () oli antiikin aikainen kaupunki ja kaupunkivaltio ("polis") Kreetan saarella Kreikassa. Sen arkeologinen alue sijaitsee Réthymnon kunnassa kaupungista nimensä saaneiden Archaía Eléfthernan ja Eléfthernan kylien välisellä alueella.


title: Eleutherna

text: Eleuthernan paikka on ollut asuttuna neoliittiselta kaudelta bysanttilaiselle kaudelle. Antiikin aikana se oli yksi Kreetan merkittävimpiä kaupunkivaltioita. Kaupungin kerrotaan saaneen nimensä joko Eleuthereas-nimisestä kureetista tai Demeter Eleuthouksesta.


title: Eleutherna

text: 200-luvulla eaa. Eleutherna oli sodassa Rhodoksen ja Knossoksen kanssa. Toisaalta se oli Knossoksen puolella muita kreetalaisia kaupunkeja vastaan. Kaupunki vastusti roomalaisten hyökkäystä vuonna 68 eaa., mutta lopulta tuli vallatuksi petoksen seurauksena.


title: Eleutherna

text: Kaupunki on ollut vuoristossa erinomaisen suojaisassa paikassa, josta on kuitenkin ollut näköyhteys merelle. Hautalöydöt ovat paljastaneet muun muassa Kyprokselta, Vähästä-Aasiasta ja Foinikiasta peräisin olevia esineitä, minkä perusteella kaupungilla on ollut laajat kauppayhteydet. Kaupunki taantui vaiheittain 700-luvulta 1200-luvulle tultaessa.


title: Eleutherna

text: Arkeologiset kaivaukset, joita suoritti British School at Athens eli brittiläinen arkeologinen koulu Ateenassa, alkoivat alueella vuonna 1929 Humphrey Paynen johdolla. Vuodesta 1985 kaivauksia on suorittanut Kreetan yliopisto. Kaivaukset jatkuvat edelleen.


title: Eleutherna

text:
Eleutherna sijaitsee Ídavuoren juurella sen luoteispuolella noin 380 metrin korkeudessa. Kaupungin alue on kahdella kukkulalla: Nisín kukkulalla Eléfthernan kylän puolella ja Pyrgín kukkulalla Archaía Eléfthernan puolella. Kaupungin keskus on ollut Pyrgín alueen pohjoisosassa.
Alueelta on löydetty muun muassa geometrisen ja arkaaisen ajan hautausmaa, jossa on erilaisia hautamuistomerkkejä ja -pihoja; hellenistisen ajan asutus ja kaupunginmuuria; roomalaisen ajan asutusta ja kylpylä; sekä suuri julkinen rakennus, joka on ollut käytössä sekä hellenistisellä että roomalaisella ajalla. Pyrgín laella on hellenistiseltä ajalta bysanttilaiselle ajalle käytetyn tornin jäänteet ja kukkulan pohjoispuolella hellenistisellä ajalla rakennettu silta.


title: Eleutherna

text: Löydöksiin kuuluvat myös varhaiskristillisen basilikakirkon jäänteet. Kirkko oli rakennettu hellenistisen ajan pyhäkön paikalle noin vuonna 430–450 ja omistettu arkkienkeli Mikaelille. Se tuhoutui 600-luvulla.


title: Elyros

text: Elyros () oli antiikin aikainen kaupunki ja kaupunkivaltio ("polis") Kreetan saarella Kreikassa. Sen arkeologinen alue sijaitsee Kántanos-Sélinon kunnassa Kefálan kukkulalla noin 1,2 kilometriä itään Rodovánin kylästä.


title: Elyros

text: Elyros kukoisti kaupunkina 400-luvulta eaa. lähtien. Se oli hellenistisenä ja roomalaisena aikana yksi lounaisen Kreetan merkittävimmistä kaupunkivaltioista. 200-luvulla eaa. kaupunki oli osa vuoriston kaupunkivaltioiden liittoa, johon kuuluivat myös Tarrha, Lissos, Syia, Poikilassos ja Hyrtakina. Kaupunki oli sodassa muun muassa Kydonian kanssa. Vuonna 183 eaa. Elyros liittoutui Eumenes II:n Pergamonin kanssa. Saaren etelärannikolla sijainneet Tarrha, Lissos ja Syia toimivat Elyroksen satamina.


title: Elyros

text: Elyros löi omaa rahaa, jota käytettiin myös muissa lähikaupungeissa. Kaupungin asukasluvuksi on arvioitu 16 000–30 000. Elyroksessa palvottiin erityisesti Apollonia sekä heeroksia Fylakides ja Filandros, jotka olivat Apollonin ja nymfi Akakalliksen poikia. Kaupunki lähetti Delfoihin pronssisen votiivilahjan, joka esitti vuohta imettämässä näitä heeroksia pikkulapsina. Kaupunki oli olemassa vielä bysanttilaisella ajalla, jolloin siellä toimi piispanistuin. Basilikakirkko oli rakennettu 500-luvulla. Kaupungin tuhosivat saraseenit noin 700-luvulla.


title: Elyros

text: Elyroksessa on suoritettu vain vähän kaivauksia. Ensimmäisenä kaupungin paikan tunnisti Robert Pashley. Myöhemmin paikalta löydettiin kaupungin nimen sisältänyt piirtokirjoitus, joka osoitti tunnistuksen lopullisesti oikeaksi. Paikalla on jäänteitä erilaisista rakennuksista, muureista, teatterista, vesisäiliöistä, akveduktista sekä basilikan mosaiikkilattiasta. Kaupungista on löydetty myös mm. roomalaisaikainen patsas ”Elyroksen filosofi”, minkä perusteella sen arvellaan olleen paikallinen oppineisuuden keskus.


title: Elyros

text: Kaupungin hautausmaa on sijainnut kukkulan etelä- ja kaakkoisrinteellä. Basilikan paikalla sijaitsee nykyisin Neitsyt Marian ("Panagía") kirkko.


title: Toulouse Business School

text: Toulouse Business School on eurooppalainen kauppakorkeakoulu, joka toimii Pariisissa, Lontoossa, Toulousessa, Barcelonassa, ja Casablancassa. TBS perustettiin Ranskassa vuonna 1903.


title: Toulouse Business School

text: TBS Executive MBA -ohjelma on sijoittunut globaalin vertailun sijalle 100. TBS on kansainvälinen kolmoisakkreditointi (AMBA, EQUIS ja AACSB).


title: Toulouse Business School

text: Koulussa on ilmailuun painotuva linja (yhteistyössä "École nationale de l’aviation civilen" kanssa).


title: Polyrrinía

text: Polyrrinía (, myös "Polirrinía") on Kreikan kylä, joka sijaitsee Kreetan saarella. Se kuuluu hallinnollisesti Kíssamoksen kuntaan, Chanián alueyksikköön ja Kreetan alueeseen. Kylän väkiluku on 31 (vuonna 2011).


title: Polyrrinía

text: Polyrrinía sijaitsee vuoristossa noin 420 metrin korkeudessa, linnuntietä noin 5 kilometriä etelään Kíssamoksen kaupungista. Polyrrinía muodostaa myös laajemman kyläyhdyskunnan (Τοπική Κοινότητα Πολυρρηνίας, "Topikí Koinótita Polyrrinías"), johon kuuluvat varsinaisen Polyrrinían kylän lisäksi kylät Grigorianá ja Káto Palaiókastro. Koko yhdyskunnan väkiluku on 78.


title: Polyrrinía

text:
Antiikin aikana nykyisen kylän paikalla sijaitsi Polyrrhenian kaupunki, joka oli yksi Kreetan merkittävimmistä kaupunkivaltioista eli "poliksista". Alueella on ollut asutusta jo mykeneläinellä kaudella. Polyrrhenian kaupungin perustivat ja asuttivat alun perin akhaialaiset ja lakonialaiset noin 1000-luvulla eaa. Polyrrhenia oli luonnollisella linnoitusmaisella paikalla ja sillä oli alueellaan strateginen sijainti. Kaupungin nimi viittaa sen lukuisiin lampaisiin ("poly", ”paljon” + "rhenia", ”lampaita”).
Polyrrhenia oli usein sodassa Kydonian ja Knossoksen kanssa. Roomalaisten vallattua Kreetan Polyrrhenia liittoutui näiden kanssa ja voitti näin vihollisensa. Seurauksena kaupunki kukoisti erityisesti seuranneella roomalaisella kaudella. Rodopóksen niemimaalla sijainnut Diktynnan temppeli kuului yleensä Polyrrhenian alaisuuteen, pysyvästi roomalaiselta kaudelta lähtien.


title: Polyrrinía

text: Kaupunki taantui myöhäisantiikin aikana ja jäi lopulta kokonaan asumattomaksi. Kaupungin paikka asutettiin uudelleen 900-luvulla jaa. Kreetan toisella bysanttilaisella kaudella eli arabivalloitusta seuranneella ajalla, jolloin sen linnoitukset kunnostettiin. Se toimi merkittävänä linnoitettuna keskuksena vielä venetsialaisvallan aikana.


title: Polyrrinía

text: Nykyisen kylän alkuperäinen nimi oli "Áno Palaiókastro(n)" (Άνω Παλαιόκαστρο(ν), ”Ylempi Vanhalinna”). Se nimettiin uudelleen antiikin aikaisen kaupungin mukaan vuonna 1940.


title: Polyrrinía

text: Nykyinen kylä on rakennettu osaksi antiikin aikaisen kaupungin paikalle. Kaupungin akropolis eli linnavuori sijaitsee heti kylän koillispuolella. Kylässä olevat antiikin ajan jäänteet ovat pääosin peräisin hellenistiseltä ja roomalaiselta ajalta. Kylän 99 Pyhän Isän kirkko ("99 Agíon Patéron") on rakennettu vuonna 1892 antiikin aikaisen temppelin paikalle ja pitää sisällään sen osia ja temppeliin viittaavia piirtokirjoituksia. Myös useissa muissa kylän rakennuksissa on antiikin aikaisia osia.


title: Polyrrinía

text: Kaupungin hellenistisellä ajalla rakennetuista muureista ja torneista on säilynyt laajoja osia sekä akropoliilla että kylässä. Lisäksi kylässä on jäljellä kallioon kaivettua akveduktia sekä siihen liittyneitä vesisäiliöitä ja lähdekaivoja.


title: Polyrrhenia

text: Polyrrhenia (, myös mm. , tai "Polyrrhenium") oli antiikin aikainen kaupunki ja kaupunkivaltio ("polis") Kreetan saarella Kreikassa. Se sijaitsi saaren luoteisosassa nykyisen Polyrrinían kylän paikalla Kíssamoksen kunnan alueella.


title: Polyrrhenia

text:
Polyrrhenia sijaitsi jyrkällä rotkojen ympäröimällä vuorella, joka muodosti hyvän luonnonlinnoituksen. Sen korkeimman huipun eli kaupungin akropoliin, joka sijaitsee nykyisen kylän koillispuolella, korkeus oli 418 metriä merenpinnasta laskettuna.
Strabon kuvaa kaupungin sijainneen länteen Kydoniasta, noin 30 stadioninmittaa eli noin 5,5 kilometriä Kissamoksesta (nyk. Kíssamos eli Kastélli) ja noin 60 stadioninmittaa eli noin 11 kilometriä Falasarnasta. Falasarna ja Kissamos toimivat kaupungin satamina. Näistä Falasarna oli itsenäinen polis. Polyrrhenian kaupunkivaltion alaisuuteen kuului laaja alue Kreetan länsiosasta, mukaan lukien alue saaren länsipään rannikolta sekä pohjoisrannikolta.


title: Polyrrhenia

text: Polyrrhenian paikalla on joitakin vähäisiä merkkejä asutuksesta myöhäisellä mykeneläisellä kaudella LM III. Kreikkalaisen mytologian mukaan Agamemnon kävi alueella paluumatkallaan Troijan sodasta uhratakseen jumalille. Uhritoimitus jäi kuitenkin kesken Troijasta tuotujen vankien kapinoitua, minkä vuoksi tällaiseen uhritoimitukseen viitattiin myöhemmin ”kreetalaisena uhrina”.


title: Polyrrhenia

text:
Perinteen mukaan Polyrrhenian kaupunki syntyi, kun alueelle muutti Akhaiasta ja Lakoniasta tulleita doorilaisia, ja nämä asuttivat seudun aiemmat asukkaat kylistä yhteen kaupunkiin. Tämä ajoitetaan tapahtuneeksi joskus 1000-luvun eaa. ja 700-luvun eaa. välisenä aikana. Kaupungin valtiomuodon uskotaan olleen aristokraattinen ja muistuttaneen jossain määrin Lakoniaa ja Spartaa. Kaupungin nimi viittaa sen lukuisiin lampaisiin ("poly", ”paljon” + "rhēnia", ”lampaita”), mikä kertonee asukkaiden elinkeinosta. Nimi esiintyy lukuisissa eri muodoissa, muodon "Polyrrhenia" lisäksi muun muassa muodoissa "Polyrrhēn" (), "Polyrēn" (), "Polyrrhēnion" () ja "Pollyrrhēna" (). Kaupungin kansalaisesta käytettiin etnonyymiä "Polyrrhēnios" ().
Klassisella kaudella Polyrrhenia oli läntisen Kreetan merkittävimpiä kaupunkeja. Kaupunki soti usein Kydonian ja Knossoksen kanssa. Sillä oli läheiset suhteet muun muassa Spartaan, Melokseen, Rhodokseen ja Thebaan. Vuonna 220–219 eaa., Kreetan kaupunkivaltioiden välisten sotien aikaan, polyrrhenialaiset irtautuivat Knossoksen alaisuudesta ja liittyivät Lyktoksen rinnalle Knossosta ja Gortyniä vastaan. Samassa yhteydessä Polyrrhenia auttoi Akhaian liittoa sodassa Aitolian liittoa vastaan, sillä Knossos oli tukenut aitoialaisia. Lyktoksen tuhouduttua Polyrrhenia jatkoi taistelua Makedonian ja Akhaian liiton avulla ja sai vapautettua muut läntisen Kreetan kaupungit Knossoksen vallasta. Samoihin aikoihin Polyrrhenia kiisteli Kydonian kanssa Diktynnan temppelin eli Diktynnaionin hallinnasta.


title: Polyrrhenia

text: Myöhemmin Polyrrhenia luopui liitosta Makedonian kanssa ja liittoutui Rooman kanssa vuonna 189 eaa. ja Eumenes II:n kanssa vuonna 183 eaa. 100-luvulla eaa. kaupunki kukoisti, vaikkakin menetti läntisen Kreetan hallinnan ja Diktynnaionin Kydonialle. Roomalaisten vallattua Kreetan Polyrrhenia tuki näitä, minkä vuoksi se sai hyvän aseman seuranneella roomalaisella kaudella. Se sai muun muassa Diktynnaionin lopullisesti hallintaansa. Ajanlaskun alun jälkeen kaupunki menetti kuitenkin merkityksensä, ja muun muassa Kissamos vapautui sen alaisuudesta 200-luvulle jaa. tultaessa.


title: Polyrrhenia

text: Polyrrhenia löi omaa rahaa 300-luvulta eaa. roomalaiselle keisarikaudelle saakka. Kaupungin rahoissa esiintyi toisella puolella häränpää ja toisella puolella Zeus Kretagenes eli ”Kreetasyntyinen Zeus”.


title: Polyrrhenia

text: Polyrrhenian paikka asutettiin uudelleen 900-luvulla jaa. Kreetan toisella bysanttilaisella kaudella eli arabivalloitusta seuranneella kaudella.


title: Polyrrhenia

text: Polyrrhenian akropolis oli linnoitettu muureilla, joita on säilynyt suhteellisen hyvin, joskin tämä on seurausta siitä, että niitä kunnostettiin keskiajalla toisella bysanttilaisella kaudella sekä venetsialaisella kaudella. Osa paikalla olevista muureista on kokonaan myöhemmältä ajalta. Antiikin aikaista, hellenistiselle kaudelle ajoitettua muuria ja torneja on näkyvissä erityisesti akropoliin pohjois- ja luoteissivulla sekä kaakkoisosassa, jossa on myös portin jäänteet.


title: Polyrrhenia

text: Merkittävimmät antiikin aikaisen kaupungin rauniot ovat alemmalla tasanteella akropoliin huipun länsipuolella, nykyisen 99 Pyhän Isän kirkon ("99 Agíon Patéron", vuodelta 1894) lähellä. Löydöksiin kuuluu muun muassa suurikokoisen, noin 61 metriä pitkän ja 6,7 metriä leveän varhaisella hellenistisellä kaudella rakennetun rakennuksen, mahdollisesti stoan tai lähellä sijainneeseen temppeliin liittyneen monumentaalialttarin, jäänteet. Kirkossa on käytetty uudelleen rakennuskiviä, jotka vaikuttavat olevan peräisin tästä oletetusta temppelistä, sillä ne sisältävät temppeliin viittaavia piirtokirjoituksia.


title: Polyrrhenia

text: Kaupungin taloista on löydetty lähinnä kallioon leikattuja perustuksia. Kaupunki sai vetensä kahdesta kallioon kaiverretusta akveduktista, jotka päättyivät nykyisen kylän länsipuolelle. Niiden päätöspisteen yhteydessä oli nymfaion eli nymfeille omistettu luola. Myös joitakin vesisäiliöitä on säilynyt.


title: Polyrrhenia

text: Kaupungin ympäristöstä on löydetty kahden temppelin jäänteet. Kaupungin hautausmaat on löydetty alempaa akropoliin länsirinteestä sekä kaupungin pohjoispuolelta. Polyrrhenian haltuun yleensä kuulunut Diktynnan temppeli eli Diktynnaion sijaitsi Rodopóksen niemimaalla.


title: Rhamnus (kaupunki)

text: Rhamnus ( tai "Rhamnous") oli antiikin aikainen kaupunki ja Aiantis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin. Rhamnuksen arkeologinen alue sijaitsee Marathónaksen kunnassa nykyisten Sésin ja Agía Marínan kylien välisellä rannikkoalueella.


title: Rhamnus (kaupunki)

text: Rhamnuksen paikka on ollut asuttu viimeistään neoliittisella kaudella. Kaupunki sijaitsi suojaisassa lahdessa Attikan koillisrannikolla. Rhamnuksen demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli alun perin kahdeksan edustajaa Ateenan bulessa eli neuvostossa. Demoksen kansalaisesta käytettiin demonyymiä "Rhamnūsios" ().


title: Rhamnus (kaupunki)

text: Klassisella kaudella Rhamnus oli yksi Attikan satamista ja sillä oli myös strategista merkitystä, koska se valvoi Eteläistä Euboianlahtea. Kaupunki linnoitettiin 400- tai 300-luvulla eaa. ja siellä oli todennäköisesti Ateenan varuskunta. Ateenan hävittyä Dekeleian Spartalle peloponnesolaissodan aikana vuonna 412 eaa. kaupungista tuli merkittävä Ateenan ruokahuollon reitti Euboialta tuleville elintarvikkeille.


title: Rhamnus (kaupunki)

text: Rhamnus tunnetaan myös sen Nemesiksen kultista. Kaupunki oli Nemesiksen keskeisin kulttipaikka ja kultti tunnettiin siellä viimeistään 500-luvulla eaa. Paikallinen Nemesis muistutti monin tavoin Artemista. Rhamnus oli muun muassa puhuja Antifonin syntymäpaikka. Kaupunki alkoi taantua hellenistisellä ajalla.


title: Rhamnus (kaupunki)

text: Ensimmäiset arkeologiset tutkimukset alueella alkoivat vuonna 1817. Kaivauksia suoritettiin akropoliilla vuonna 1880 ja sekä akropoliilla että pyhäkköalueella vuosina 1880–1893. Myöhemmin alueella on kaivettu muun muassa vuosina 1922–1923, 1947, 1958 ja 1960 sekä vuodesta 1975 lähtien. Kaivaukset on suorittanut Ateenan arkeologinen seura.


title: Rhamnus (kaupunki)

text: Rhamnuksen merkittävimmät rakennukset olivat Nemesiksen ja Themiksen temppelit, jotka tunnetaan yhdessä nimellä "Nemeseion". Ne sijaitsivat vierekkäin keinotekoisella tasanteella ylempänä rinteessä varsinaisen kaupungin ulkopuolella. Ensimmäinen, pienempi temppeli rakennettiin noin vuonna 480 eaa. varhaisemman, persialaissodissa tuhoutuneen temppelin paikalle. Se oli mahdollisesti omistettu kummallekin jumalalle tai vain Themikselle. Temppelin koko oli 10 x 6 metriä. Toinen temppeli rakennettiin noin vuonna 420 eaa. ja se oli omistettu pelkästään Nemesikselle. Sen koko oli noin 21,4 x 10 metriä ja siinä oli 12 x 6 pylvästä. Temppelissä oli Agorakritoksen tekemä paroslaisesta marmorista veistetty Nemesiksen kulttipatsas. Kummatkin temppelit edustivat doorilaista tyyliä. Temppelit hylättiin 300-luvulla jaa.


title: Rhamnus (kaupunki)

text: Varsinainen kaupunki oli linnoitettu muurein, joista osa ja muun muassa pääportti on säilynyt hyvin. Muurin pituus on ollut noin 800 metriä. Kaupungista, sen kaduista ja asuintaloista saa melko hyvän kuvan, sillä lukuisia asuintalojen pohjia on säilynyt. Kaupungissa oli mm. agora, gymnasion ja pieni teatteri, josta on säilynyt muutama marmorinen istuin. Myös osa satamasta on tunnistettu. Kaupungista pyhäkköalueelle johtaneen pääkadun varrelta on löytynyt lukuisia hautoja.


title: Apollonin temppeli

text: Apollonin temppeli tai Apollonin pyhäkkö voi viitata muun muassa seuraaviin Apollonille omistettuihin temppeleihin tai pyhäköihin:


title: Brett Pesce

text: Brett Pesce (s. 15. marraskuuta 1994) on yhdysvaltalainen jääkiekkoilija, joka pelaa NHL-seura Carolina Hurricanesin organisaatiossa. Hän on Carolinan kolmannen kierroksen varaus ja kaiken kaikkiaan 66. varaus .


title: Brett Pesce

text: Pesce pelasi amatööritasolla New Jersey Hitmenissä, EJHL:ssä. Sieltä hän siirtyi New Hampshiren yliopiston joukkueeseen. Tulokaskautensa jälkeen hän tuli varatuksi kolmannella kierroksella Carolina Hurricanesiin . Toisena vuotenaan kaudella 2013–2014 hän teki henkilökohtaisen ennätyksensä seitsemän maalia sekä 21 tehopistettä 41 pelissä. Viimeisellä kaudellaan Pesce sijoittui joukkueen puolustajien sisäisen pistepörssin toiseksi 16 pisteellään.


title: Brett Pesce

text: Yhteensä Pesce pelasi yliopistourallaan 109 ottelua. Kolmannen vuotensa jälkeen hän solmi kolmivuotisen tulokassopimuksen Carolina Hurricanesin kanssa 27. maaliskuuta 2015. Hän siirtyi Hurricanesin AHL-farmiseura Charlotte Checkersiin, jossa teki ammattilaisdebyyttinsä 2. huhtikuuta 2015 Oklahoma City Baronsia vastaan. Hän pelasi Checkersissä kauden neljässä viimeisessä kotiottelussa.


title: Brett Pesce

text: Kautta 2015–2016 edeltävän harjoitusleirin päätteeksi Pesce ei onnistunut saamaan paikkaa Hurricanesin NHL-kokoonpanossa, joten hänet lähetettiin takaisin Checkersiin 14. lokakuuta 2015. Hän sai kuitenkin ensimmäisen kutsunsa NHL:ään pian Carolinan kärsittyä pelaajien loukkaantumisista. Peliaikaa Pesce ei saanut, ja hänet lähetettiin takaisin Checkersiin. Myöhemmin hänet kutsuttiin NHL:n puolelle uudelleen, jolloin hän myös debytoi San Jose Sharksille kärsityssä 5–2 -tappiossa 24. lokakuuta 2015.


title: Brett Pesce

text: Kaudella 2017–2018 Pesce tienaa yli 800 000 dollaria. Sen jälkeen hänen tulokassopimuksensa päättyy ja hänen ansionsa tulevat nousemaan. Pesce solmi kesällä 2017 Carolina Hurricanes kanssa kuusivuotisen jatkosopimuksen. Uuden sopimuksen arvo on 24,15 miljoonaa dollaria, eli yli neljä miljoonaa dollaria kaudessa. Hurricanesin toimitusjohtaja Ron Francis on arvioinut, että Pesce on jatkossa isossa roolissa joukkueen puolustuksessa.


title: Raekallio

text: Raekallio on muun muassa seuraavien merkittävien suomalaisten sukunimi:


title: Athenen temppeli

text: Athenen temppeli voi viitata muun muassa seuraaviin Athenelle omistettuihin temppeleihin:


title: Jyrki Raekallio

text: Arno Jyrki Johannes Raekallio (27. maaliskuuta 1929 Raahe – 18. joulukuuta 1988 Turku) oli suomalainen lääkäri ja professori.


title: Jyrki Raekallio

text: Raekallion vanhemmat olivat lehtori Yrjö Edvard Raekallio ja Irja Tellervo Weiste ja puoliso vuodesta 1953 lääketieteen lisensiaatti Eeva Liisa Laetitia Mustakallio. Pianisti, professori Matti Raekallio on heidän poikansa. Raekallio tuli ylioppilaaksi Heinolan keskikoulun jatkoluokalta 1947 ja valmistui lääketieteen lisensiaatiksi 1954. Tohtoriksi Raekallio väitteli 1961, jolloin hän sai myös oikeuslääketieteen erikoispätevyyden. Turun yliopiston oikeuslääketieteen vt. apulaisprofessori Raekallio oli vuonna 1962, yksityislääkärinä hän toimi vuodesta 1954. Raekallio oli Turun yliopiston oikeuslääketieteen professori 1963–1988. Hänen tutkimusaiheitaan olivat vammojen iän määrittäminen, alkoholikysymykset, isyyden määritys ja kuolintodistusten luotettavuus.


title: The Ink Spots

text: The Ink Spots oli afroamerikkalainen pop -yhtye, joka toimi 1930–1950-luvuilla. 1940-luvulta alkaen Ella Fitzgerald levytti paljon yhtyeen kanssa.


title: Paul-Émile Lecoq de Boisbaudran

text: Paul-Émile Lecoq de Boisbaudran (18. huhtikuuta 1838 – 28. toukokuuta 1912, Pariisi, myös François Lecoq de Boisbaudran) oli ranskalainen kemisti, joka tunnetaan työstään alkuaineiden gallium, dysprosium ja samarium löytäjänä.


title: Paul-Émile Lecoq de Boisbaudran

text: Hänen työnsä pääaihe oli spektroskopia ja sen soveltaminen harvinaisiin maametalleihin. Hän analysoi 35 alkuaineen spektrin bunsenlamppua tai sähkökipinää käyttäen ja tätä kautta löysi lantanoidit samarium (1880), dysprosium (1886) sekä havaitsi jälkiä europiumista (1890) - tosin europiumin löytäjäksi kuitenkin katsotaan Eugène-Anatole Demarçay vuonna 1901. De Boisbaudran myös eristi gadoliniumia 1885, mutta tämä alkuaine oli jo löydetty aikaisemminkin.


title: Paul-Émile Lecoq de Boisbaudran

text: De Boisbaudranin merkittävin löytö oli gallium. Vuonna 1875 hän oli eristänyt useita milligrammoja galliumkloridia käyttäen tähän 52 kg raakamalmia. Myöhemmin hän valmisti 75 grammaa puhdasta galliumia 4 tonnista malmia. Hän laski galliumin atomimassan olevan 69,86, mikä on hyvin lähellä nykyistä arvoa 69,723. Hän sai gallium-tutkimuksista Davyn mitalin (1879) ja muita huomionosoituksia.


title: Marcos Aurélio

text: Marcos Aurélio de Oliveira Lima eli Marcos Aurélio (s. 10. helmikuuta 1984 Cuiabá) on brasilialainen jalkapalloilija. Hän edustaa Brasilian Primera Divisiónissa pelaavaa Coritiba ja on pelipaikaltaan oikea laitalinkki.


title: Israel Ruong

text: Johan "Israel" Ruong, (26. toukokuuta 1903, Arjeplog – 1986) oli ruotsinsaamelainen kielentutkija, poliitikko ja Uppsalan yliopiston saamen kielen ja kulttuurin professori. Yhtenä alan merkittävistä asiantuntijoista hän edisti voimakkaasti saamelaistutkimusta ja taisteli saamelaisten oikeuksien puolesta.


title: Israel Ruong

text: Israel Ruong puhui äidinkielenään piitimensaamea. Hänen vanhempansa olivat katekeettoja ja vakinaisesti asuvia Labbas-järven rannalla. He ja suuri osa Ruongin sisaruksista kuolivat espanjantautiin, joka esiintyi Arjeplogissa 1920. Harrokissa varttunut Ruong kuvasi yksityiskohtaisesti kylää artikkelissaan ”Harrok – ett samiskt nybygge i Pite Lappmark"”", joka on julkaistu teoksessa "Kultur på karrig jord: festskrift til Asbjørn Nesheim". Hän opiskeli opettajaksi Luulajassa ja työskenteli opettajana Nomadskola-koulussa Jukkasjärvellä. Vuonna 1943 Ruong väitteli tohtoriksi. Ruong työskenteli erilaisten näkökulmien parissa saamen kielestä, varsinkin muoto-opin.


title: Israel Ruong

text: Ruong oli saamen kielen ja etnologian dosentti Upsalan yliopistossa 1949–1969 ja tuli professoriksi vuonna 1969. Israel Ruong oli yksi niistä, jotka tekivät aloitteen Nordisk samisk instituttin perustamiseksi, ja työskenteli Uumajan yliopiston saamelaisinstituution kehittämiseksi. Yhdessä Knut Bergslandin kanssa hän oli alkuunpanija Bergsland-Ruong-ortografialle vuodesta 1948. Ruong julkaisi uudella ortografialla oppikirjan ja kieliopin "Min sámigiella" (1970).


title: Israel Ruong

text: Ruong oli myös saamelaispoliitikko ja Ruotsin saamelaisten keskusliiton perustaja 1950. Hän oli Ruotsin saamelaisten keskusliiton puheenjohtaja vuosina 1959–1967. Vuosina 1960–1973 Ruong oli "Samefolket"-sanomalehden toimittaja.


title: Israel Ruong

text: 1983 perustettiin Israel Ruong -stipendiaatti.


title: Sanzō Nosaka

text: Sanzō Nosaka (; 30. maaliskuuta 1892 Yamaguchin prefektuuri – 14. marraskuuta 1993 Tokio) oli japanilainen kommunistipoliitikko, joka toimi Japanin kommunistisen puolueen puheenjohtajana vuosina 1958–1982.


title: Sanzō Nosaka

text: Nosaka valmistui Keiōn yliopistosta vuonna 1917. Hän kuului opiskeluaikanaan Suzuki Bunjin perustamaan Yūaikai-nimiseen vasemmistolaiseen järjestöön. Nosaka jatkoi opintojaan Englannissa ja liittyi vuonna 1920 Ison-Britannian kommunistiseen puolueeseen, minkä seurauksena hänet karkotettiin maasta muutamaa kuukautta myöhemmin. Hän palasi Japaniin vuonna 1922 ja osallistui Japanin kommunistisen puolueen perustamiseen. Hänet pidätettiin poliittisen toimintansa vuoksi muutamaksi kuukaudeksi vuonna 1923 ja uudelleen vuonna 1928 niin sanotuissa maaliskuun 15. päivän joukkopidätyksissä, mutta hänet vapautettiin terveyssyistä. Vuodesta 1931 Nosaka oleskeli Neuvostoliitossa ja edusti puoluettaan Kominternin toimeenpanevassa komiteassa. Hän asui 1930-luvulla ajoittain myös Yhdysvalloissa. Toisen maailmansodan aikana hän oli Kiinan Yenanissa kommunistisissien hallitsemalla alueella ja tuotti Kiinan aluetta miehittäviä japanilaisia joukkoja vastaan suunnattua propagandaa.


title: Sanzō Nosaka

text: Nosaka palasi vuonna 1946 Japaniin, jossa hänet valittiin kommunistisen puolueen keskuskomiteaan ja parlamentin alahuoneeseen. Hän ryhtyi nyt kannattamaan julkisesti ajatusta kommunismiin johtavasta rauhanomaisesta kehityksestä väkivaltaisen vallankumouksen sijaan, minkä johdosta Kominform arvosteli häntä. Nosaka joutui piilottelemaan vielä 1950-luvun alussa, kun Yhdysvaltain miehitysviranomaiset vangitsivat näkyvissä asemissa olleita kommunisteja. Vuonna 1955 hänet valittiin kommunistisen puolueen ensimmäiseksi sihteeriksi ja vuonna 1958 keskuskomitea puhemieheksi. Hänestä tuli puolueen johtava hahmo ja pitkäksi aikaa sen rauhanomaisen politiikan tärkein takuumies. Hän oli myös Japanin ylähuoneen edustajana vuosina 1956–1977. Nosaka luopui asemastaan puolueen johdossa vasta 90-vuotiaana vuonna 1982, minkä jälkeen hänet nimettiin puolueen kunniapuheenjohtajaksi.


title: Sanzō Nosaka

text: Syyskuussa 1992 kaksi "Shūkan bunshun" -viikkolehden toimittajaa toi julkisuuteen salaisia KGB:n asiakirjoja, joiden mukaan Nosaka oli helmikuussa 1939 Yhdysvalloista käsin lähettämässään kirjeessä valheellisesti ilmiantanut Neuvostoliitossa asuneen japanilaisen kommunistijohtajan Kenzō Yamamoton Stalinin hallinolle väittäen epäilevänsä Yamamotoa ja tämän avovaimoa vakoojiksi, mahdollisesti mustasukkaisuuden vuoksi. Seurauksena oli ollut Yamamoton teloitus. Nosakan myönnettyä kiusallisen tiedon todeksi Japanin kommunistinen puolue joutui joulukuussa 1992 erottamaan satavuotiaan kunniapuheenjohtajansa. Hän kuoli seuraavana vuonna 101-vuotiaana.


title: Pauli Klemetti

text: Pauli Klemetti (s. 11. heinäkuuta 1986 Iisalmi) on suomalainen ammattinyrkkeilijä. Amatööriaikanaan hän voitti nuorten Pohjoismaiden mestaruuden. Ammattilaisena hän ehti otella neljä ottelua, jotka kaikki voitti, ennen kuin jäi kiinni dopingista. Hänen dopingnäytteensä keskisarjan SM-ottelun yhteydessä 3. lokakuuta 2015 oli positiivinen. Hän voitti ottelun, jonka tuloksena hän olisi ollut Suomen-mestari mutta joutui palauttamaan vyön. Aiemmin samana vuonna dopingista kärysi nyrkkeilijä Juho Tolppola Suomen-mestaruusottelun yhteydessä. Hän sai kahden vuoden ottelukiellon.


title: Mateo Cañellas

text: Mateo Cañellas (s. 27. huhtikuuta 1972) on espanjalainen entinen keskimatkojen juoksija. Hän sai hopeaa Barcelonan yleisurheilun sisäratojen maailmanmestaruuskilpailuissa vuonna 1995 ja seuraavana vuonna euroopanmestaruuskilpailuissa Tukholmassa kultaa.


title: Mateo Cañellas

text: Vuonna 2007 hänestä tuli nuoriso- ja urheiluasioitten ministeri Baleaareilla. Hänen puolueensa on Unió Mallorquina Party.


title: Harry Pollitt

text: Harry Pollitt (22. marraskuuta 1890 Droylsden, Lancashire – 27. kesäkuuta 1960 valtameri) oli brittiläinen kommunistipoliitikko, joka toimi Ison-Britannian kommunistisen puolueen (CPGB) pääsihteerinä vuosina 1929–1939 ja 1941–1956 sekä puolueen puheenjohtajana vuosina 1956–1960.


title: Harry Pollitt

text: Pollitt oli lähtöisin työläisperheestä; hänen isänsä oli tehdastyöläinen ja hänen äitinsä kutoja. Hän joutui keskeyttämään koulunkäyntinsä 13-vuotiaana työskennelläkseen kutomossa. Myöhemmin hän toimi levyseppänä ja levyseppien ammattiliiton johtajana. Hän oli mukana sodanvastaisessa toiminnassa ensimmäisen maailmansodan ja Neuvosto-Venäjää vastaan suunnatun kansainvälisen intervention aikana. Pollitt oli mukana perustamassa Ison-Britannian kommunistista puoluetta vuonna 1920 ja osallistui 1921 puolueen edustajana Kominternin kolmanteen kongressiin Moskovassa. Kotimaassaan hän eteni vuoteen 1929 mennessä puolueensa pääsihteeriksi. Yhdessä Rajani Palme Duttin kanssa hän pyrki kehittämään puolueesta keskitetysti johdettua vahvaa organisaatiota. Pollitt tuomittiin vuonna 1925 kansankiihotuksesta vuodeksi vankeuteen. Vuonna 1934 häntä syytettiin jälleen kiihotuksesta, mutta tällä kertaan hänet vapautettiin syytteistä.


title: Harry Pollitt

text: Pollitt ilmaisi syyskuun 1939 alussa tukevansa Britannian sodanjulistusta natsi-Saksalle. Kun Neuvostoliiton hyökkäys Puolaan kaksi viikkoa myöhemmin osoitti Saksan ja Neuvostoliiton olevan liittolaisia, Pollitt joutui eroamaan puoluesihteerin tehtävistä virheelliseksi julistetun linjansa vuoksi. Saksan hyökättyä Neuvostoliittoon kesäkuussa 1941 tilanne kuitenkin kääntyi päinvastaiseksi ja hänet kutsuttiin takaisin tehtäväänsä. Sodan jälkeen Britannian kommunistinen puolue hyväksyi Pollittin johdolla "The British Road to Socialism" -nimisen periaateohjelman. Pollitt tosiasiassa johti kommunistista puoluetta vuoteen 1956. Kun Neuvostoliiton kommunistinen puolue tuolloin virallisesti tuomitsi edesmenneen Josif Stalinin henkilökultin, stalinistina pidetty Pollitt joutui luopumaan puoluesihteerin tehtävästä. Hänet nimitettiin puolueen puheenjohtajaksi, mikä oli lähinnä kunniatehtävä. Hän kuoli vuonna 1960 ollessaan laivamatkalla Australiasta Englantiin.


title: Kulomäki (Hyvinkää)

text: Kulomäki on Hyvinkään Paavolan kaupunginosassa sijaitseva täyttömäki, joka rajautuu etelässä Paavolan asuinalueisiin ja pohjoisessa Hyvinkään Golfin golf-rataan. Kulomäellä toimi alun perin kaatopaikka ja se toimi myös soranottoalueena. Varsinainen täyttömäki rakennettiin 1980-luvulla ja se kohoaa noin 80 metrin korkeuteen.


title: Kulomäki (Hyvinkää)

text: Kulomäellä sijaitsee paikallisesti merkittävä Sveitsin hiihtokeskus. Hiihtokeskuksessa on neljä valaistua rinnettä, joiden korkeudet ovat 40 ja 80 metriä ja pituudet 250–400 metriä. Lisäksi hiihtokeskuksessa on pulkkamäki.


title: Kulomäki (Hyvinkää)

text: Myös Vantaalla on Kulomäki-niminen täyttömäki.


title: Pohdonsaari

text: Pohdonsaari (myös Sarvunsaari) on Vesilahden kunnassa Pyhäjärven Laukonselällä sijaitseva pieni kallioinen saari, jokan on pinta-alaltaan noin 0,46 hehtaarin suuruinen. Se on saanut nimensä vanhasta kansantarusta, joka on kuvattu muun muassa Zachris Topeliuksen julkaisemassa "Maamme kirjassa". Tarinan mukaan pirkkalaispäällikkö Matti Kurki ja novgorodilainen jättiläskokoinen Pohto kävivät saarella kaksintaistelun, jonka yhteydessä Kurki surmasi Pohdon. Palkkiokseen hän sai Ruotsin kuninkaalta Laukon kartanon, joka sijaitsee mantereella vain muutaman sadan metrin päässä Pohjonsaaren luoteispuolella.


title: Pohdonsaari

text: Pohdonsaari on myös toiminut uhripaikkana jo ainakin rautakaudella. Lokakuussa 2015 saarelta löydettiin ainutlaatuiseksi kuvailtu uhrimenoissa käytetty kotkariipus, joka on peräisin merovinkiajalta 600–800-luvuilta ja valmistettu Venäjällä Permin alueella.


title: Paavola (Hyvinkää)

text: Paavola on Hyvinkään pohjoisosassa sijaitseva noin 3 400 asukkaan kaupunginosa. Kaupunginosa rajoittuu idässä Helsinki–Riihimäki-rataan, etelässä Vieremän kaupunginosaan, lännessä Sveitsin luonnonpuistoon ja pohjoisessa Kulomäkeen.


title: Paavola (Hyvinkää)

text: Paavola tunnetaan pitkälti melko tiiviisti rakennetuista 1960-, 70- ja 80-lukujen taloistaan, jotka on pääasiassa rakennettu alueen pääkadun, Jussilankadun, ympäristöön. Alueella toimii kaksi päiväkotia, koulu, terveyskeskus, kirjasto, lähikauppa sekä ravintoloita. Paavolassa puhutaan kymmeniä kieliä ja lähistöllä toimii englantipainoitteinen päiväkoti. Etäisyyttä Hyvinkään keskustaan on muutama kilometri ja Paavolan ja Hyvinkään rautatieaseman välillä liikennöi paikallisbussilinja 6.


title: Shayne Gostisbehere

text: Shayne Gostisbehere (s. 20. huhtikuuta 1993 Margate, Florida, Yhdysvallat) on yhdysvaltalainen jääkiekkopuolustaja, joka edustaa NHL-joukkue Philadelphia Flyersia. Gostisbehere kirjautti kauden 2015–2016 aikana historiaa, sillä tuolloin hänestä tuli ainoa puolustaja, joka on kyennyt ensimmäisellä NHL-kaudellaan tekemään tehopisteitä yli 11 perättäisessä ottelussa.


title: Shayne Gostisbehere

text: Gostisbehere kävi vuodet 2009–2011 Connecticutissa South Kent Schoolia, ja toimi viimeisellä kaudellaan joukkueen kapteenina. Vuodesta 2011 eteenpäin hän kävi Union Collegea ja pelasi sen menestyneessä joukkueessa Union Dutchmenissa. Gostisbehere valittiin kaudella 2011–2012 ECAC:n tulokkaiden tähdistökentälliseen ja voitti ECAC:n mestaruuden. Philadelphia Flyers varasi hänet kolmannella kierroksella 78. pelaajana NHL:n varaustilaisuudessa 2012.


title: Shayne Gostisbehere

text: Gostisbehere pelasi ensimmäisen kerran NHL:ssä kaudella 2015–2016 kun Flyersin puolustaja Mark Streit loukkaantui. Hän asetti kaudella uuden NHL:n tulokkaiden ennätyksen puolustajille, kun hän kirjautti ainakin pisteen peräti 15 peräkkäisessä ottelussa. Kauden aikana hän teki 66 ottelussa tehot 17+29=46. Kauden päätteeksi hän voitti Flyersin sisäisen Barry Ashbee Trophyn, joka annetaan joukkueen parhaalle puolustajalle. Sen lisäksi hän oli toinen äänestyksessä Calder Memorial Trophyn saajaksi, mutta palkinnon voitti Chicago Blackhawksin Artemi Panarin. Pudotuspeleissä Gostisbehere teki yhden maalin Philadelphian hävitessä ensimmäisellä kierroksella Washington Capitalsille.


Luettelo Suomen myydyimmistä videopeleistä viikoittain vuonna 2014 perustuu Figman tietoihin Suomen viikoittain myydyimmistä videopeleistä.


title: Kalle Procopé

text: Karl Gustaf ”Kalle” Procopé (k. 18. kesäkuuta 1911 Taka-Baikalin kuvernementti) oli niin sanottuihin työläisaktivisteihin lukeutunut suomalainen maalari ja sortovuosien aktivisti, joka heinäkuussa 1905 ampui Viipurissa venäläisen everstiluutnantti Vladimir Kramarenkon. Hän oli jo aikaisemmin keväällä sekaantunut kuvernööri Nikolai Mjasojedovin murhayritykseen. Procopén tapaus herätti aikoinaan suurta huomiota, kun hänet suomalaisen siviilituomioistuimen sijaan tuomittiin Suomen suuriruhtinaskuntaa koskevien säädösten vastaisesti venäläisessä sotaoikeudessa. Procopén puolesta esitettiin lukuisia vetoomuksia aina senaattia ja eduskuntaa myöten, mutta mikään niistä ei tuottanut tulosta.


title: Kalle Procopé

text: Viipurin Kolikkoinmäen työläiskaupunginosassa asunut Procopé oli maaliskuussa 1905 mukana suunnittelemassa Viipurin läänin kuvernöörin Nikolai Mjasojedovin murhaa yhdessä aktivisteihin kuuluneiden Matti Reinikan ja August Rissasen kanssa. Päätekijänä oli Reinikka, johon Procopé tutustui viipurilaissyntyisen Rissasen kautta. Procopén osuus murhayrityksessä jäi kuitenkin vain Reinikan avustamiseen ja näin hän selvisi 100 markan sakolla.


title: Kalle Procopé

text: Santarmieverstiluutnantti Kramarenkon murha tapahtui Viipurissa Torkkelin- ja Maununkatujen kulmauksessa 21. heinäkuuta 1905 noin kolmen aikaan iltapäivällä. Procopé ampui lähietäisyydeltä kolme laukausta Browning-merkkisellä pistoolilla ja pakeni sen jälkeen kohti Punaisenlähteentoria. Lyhyen pakomatkansa aikana hän ampui myös kerran takaa-ajanutta poliisia kohti. Laukaus ei kuitenkaan osunut. Kramarenko puolestaan onnistui palaamaan vaikeasti haavoittuneena asuntoonsa. Sieltä Kramarenko kuljetettiin lääninsairaalaan, jossa hän kuoli vammoihinsa.


title: Kalle Procopé

text: Joidenkin myöhempien lähteiden mukaan murha oli etukäteen suunniteltu ja se olisi tapahtunut paikallisen työläisaktivistiryhmän toimeksiannosta, kun taas aikakauden sanomalehdet kertoivat Kramarenkon valikoituneen kohteeksi sattumalta. Esimerkiksi helsinkiläiset "Folket" ja "Hufvudstadsbladet" kertoivat, kuinka Procopé oli istunut kahden puistonpenkillä ryypiskelleen työmiehen seurassa ja Kramarenkon käveltyä ohitse saanut ajatuksen ampua hänet. Kuulusteluissa Procopé kertoi kantaneensa asetta, koska oli jo pitkään suunnitellut murhaavansa Viipurin poliisipäällikön Woldemar von Grossin.


title: Kalle Procopé

text: Procopé oli aluksi pidätettynä poliisilaitoksella, josta hänet seuraavana päivänä vietiin lainvastaisesti Viipurin päävartioon venäläisen sotaväen valvontaan. Procopén vanhemmat ja kolme muuta henkilöä tekivät asiasta tuloksettoman vastalauseen, jossa häntä vaadittiin siirrettäväksi lääninvankilaan. Päävartiossa Procopéta kerrottiin myös pahoinpidellyn. Väitteitä ei kuitenkaan pystytty näyttämään toteen, minkä vuoksi "Työmies"-lehden päätoimittaja Edvard Valpas sai myöhemmin sakkotuomion komendantti Wischnjakoffin nostettua häntä vastaan syytteen.


title: Kalle Procopé

text: Heinäkuun viimeisenä päivänä Suomen senaatti sai Pietarista määräyksen lähettää Procopé tuomittavaksi kaupungissa toimivaan sotilaspiirioikeuteen venäläisten sotalakien mukaan. Senaatti esitti keisari Nikolai II:lle pyynnön Procopén tuomitsemisesta Suomessa, mutta tähän ei suostuttu. Tämän jälkeen Viipurin raastuvanoikeus teki päätöksen hänen lähettämisestään Pietariin. Istuntoa seurasi monikymmenpäinen yleisö ja sitä oli turvaamassa vahva poliisivartio. Maalari T. H. Piironen esitti oikeussalissa julkilausuman, jossa menettelyä paheksuttiin.


title: Kalle Procopé

text: Procopé siirrettiin Pietariin neljä päivää raastuvanoikeuden päätöksen jälkeen 9. elokuuta. Samana päivänä Viipurin kauppatorilla nähtiin suuri Viipurin ja Talikkalan työväenyhdistysten järjestämä joukkokokous Procopén puolesta. Väkivaltaiseksi muuttuneessa tilaisuudessa oli lehtitietojen mukaan jopa tuhansia osallistujia. Paikalla olleet ratsupoliisit yrittivät hajottaa mielenosoitusta ratsastamalla päin väkijoukkoa, jolloin kymmeniä ihmisiä sai vammoja. Kauppatorilla oli myös kaupunkiin sijoitettua venäläistä sotaväkeä, mutta mielenosoitus saatiin päättymään vasta kolmen tunnin kuluttua, kun paikalle saapui Lappeenrannasta hälytettyjä rakuunoita.


title: Kalle Procopé

text: Pietarin sotaoikeus antoi tuomionsa 15. elokuuta, jolloin Procopé määrättiin hirtettäväksi. Keisari Nikolai II kuitenkin antoi määräyksen poliittisten vankien joukkoarmahtamisesta vielä saman kuun aikana ja näin myös Procopén kuolemantuomio muutettiin elinkautiseksi pakkotyörangaistukseksi. Tapausta käsiteltiin myöhemmin syksyllä Viipurin hovioikeudessa, joka piti sotaoikeuden tuomiota laittomana ja esitti joulukuussa senaatille vetoomuksen Procopén saamisesta oikeuden eteen Suomeen. Myös sosialidemokraatit esittivät samaan aikaan senaatille ja prokuraattori Julius Grotenfeltille suunnatun vaatimuksen, jonka mukaan Procopén asia pitäisi käsitellä suomalaisessa tuomioistuimessa, johon hänellä Suomen kansalaisena on lakisääteinen oikeus. Tammikuussa 1906 senaatti päättikin ryhtyä toimenpiteisiin asian viemiseksi eteenpäin. Toukokuussa puolestaan aktivisti Georg Fraser esitti valtiopäiville, että se ryhtyisi ryhtyisi toimenpiteisiin Venäjällä olevien suomalaisten poliittisten vankien vapauttamiseksi. Procopén lisäksi heihin kuului Onni Nikolainen. Maaliskuussa 1907 valitun Suomen ensimmäinen eduskunnan perustuslakivaliokunta esitti seuraavana syksynä vetoomuksen, jossa useiden muiden laillisuuskysymyksien ohella vaadittiin ratkaisua myös Procopén tilanteeseen.


title: Kalle Procopé

text: Pietariin siirtonsa jälkeen Procopéta pidettiin aluksi tavallisten rikollisten joukossa Pietari-Paavalin linnoituksessa. Hänellä ei ollut rahaa tai henkilökohtaista omaisuutta eikä myöskään mahdollisuutta pitää yhteyttä Suomeen. Keväällä 1906 Procopé siirrettiin Moskovaan ja sieltä kesän aikana edelleen Siperiaa kohti Nižni Novgorodin, Tverin, Permin ja Omskin kautta. Procopé oli nyt sijoitettu toisten poliittisten vankien joukkoon ja samalla hän sai myös mahdollisuuden kirjeiden lähettämiseen.


title: Kalle Procopé

text: Lokakuussa 1906 Procopé oli Tobolskissa ja samalla hänen vankeusaikaansa oli lyhennetty niin, että sitä oli jäljellä enää kolme vuotta. Vuodenvaihteessa Tobolskin poliittisilta vangeilta kiellettiin kirjeenvaihto, minkä takia he menivät nälkälakkoon. Venäläisten sanomalehtien mukaan Procopé oli jo toisena päivänä niin huonossa kunnossa, että hän joutui sairaalahoitoon. Kesällä 1907 Procopé lähetti vanhempiensa lisäksi kirjeitä myös Viipurissa ilmestyneelle "Työ"-sanomalehdelle, joista osan hän oli allekirjoittanut nimellä Kaarlo Onnela. Kirjeissään Procopé muun muassa kertoi olevansa suhteellisen tyytyväinen oloihinsa. Taloudellista apua Procopé sai vankeusaikanaan ainakin Helsingissä toimineelta työläisaktivistien ryhmältä ja Suomen aktiivisen vastustuspuolueen johtajalta Johannes Gummerukselta.


title: Kalle Procopé

text: Talvella 1908 Procopésta kertoi myös toinen Siperiaan karkoitettu suomalainen aktivisti Filemon Tiderman. Hänen mukaansa Procopé joutui tekemään raskasta työtä, mutta eli kuitenkin Tidermanin kuuleman mukaan ”kuin porvari”. Elokuussa 1908 Procopé kirjoitti joutuneensa Tobolskissa siirretyksi toiseen vankilaan ja tultuaan erotetuksi entisistä vankitovereistaan. Syyskuussa 1909 Procopé kirjoitti vapautuneensa 22. elokuuta ja olevansa matkalla kohti Kiinan rajaa. Kotimaahan hän arveli saapuvansa seuraavana kesänä. Tämän jälkeen Procopén vaiheet ovat tuntemattomat, mutta hänen ilmoitettiin kuolleen keuhkokuumeeseen vankisairaalassa Taka-Baikalin kuvernementissa kesäkuussa 1911.


title: HMS Barfleur (1768)

text: HMS Barfleur oli Britannian kuninkaallisen laivaston vuonna 1768 vesillelaskettu Barfleur-luokan 90-tykkinen toisen luokan linjalaiva.


title: HMS Barfleur (1768)

text: Sir Thomas Sladen suunnittelema alus tilattiin 19. lokakuuta 1761 Chathamin telakalta, jossa rakennustöistä vastasi heinäkuuhun 1767 saakka Edward Allin ja sen jälkeen Joseph Allin. Alus nimettiin 15. marraskuuta, ja sen köli laskettiin 22. marraskuuta 1762. Alus laskettiin vesille 30. heinäkuuta 1768, ja se valmistui vartiolaivana tammikuussa 1771. Sen valmistuskustannukset olivat 49 222 puntaa 3 shillinkiä ja penny.


title: HMS Barfleur (1768)

text: Alus oli kesäkuussa 1773 kuningas Yrjö III:n laivastokatselmukseen määrätyn osaston komentajan vara-amiraali Thomas Pyen lippulaivana päällikkönään Edward Vernon.


title: HMS Barfleur (1768)

text: Yhdysvaltain vapaussodassa alus oli kontra-amiraali Samuel Hoodin lippulaivana Leewardsaarilla. Se osallistui 28. huhtikuuta 1781 lippulaivana päällikkönään John Knight ratkaisemattomaan Martiniquen edustalla tapahtuneeseen kohtaamiseen kontra-amiraali Comte de Grassen johtaman Ranskan laivaston osaston kanssa. Taistelussa aluksella sai surmansa viisi miestä.


title: HMS Barfleur (1768)

text: Alus osallistui sodan aikana vielä Chesapeaken, St. Kittsin ja Saintesin taisteluihin. Alus osallistui 5. syyskuuta 1781 Chesapeaken taisteluun päällikkönsä Alexander Hoodin johdolla ja Samuel Hoodin lippulaivana. Hood kärsi taistelussa tappion, millä oli vaikutusta vapaussodan lopputulokseen.


title: HMS Barfleur (1768)

text: Ranskan vallankumoussodissa ja Napoleonin sodissa alus osallistui vuonna 1794 Ushantin taisteluun kontra-amiraali George Bowyerin lippulaivana päällikkönään Cuthbert Collingwood. Alus kohtasi taistelussa 29. toukokuuta 1794 Ranskan laivaston "Indomptablen", ja se osallistui päätaisteluun 1. kesäkuuta menettäen yhdeksän miestä kaatuneina ja 25 haavoittuneina. Vuonna 1795 alus osallistui Groix'n taisteluun ja pari vuotta myöhemmin Cabo de São Vicenten taisteluun.


title: HMS Barfleur (1768)

text: Napoleonin sotien päätyttyä alus siirrettiin Chathamissa reserviin, ja se romutettiin tammikuussa 1819.


title: HMS Barfleur (1697)

text: HMS Barfleur oli Britannian kuninkaallisen laivaston vuonna 1697 vesillelaskettu 90-tykkinen toisen luokan linjalaiva.


title: HMS Barfleur (1697)

text: Alus tilattiin 20. joulukuuta 1694 Deptfordin telakalta, jossa sen rakennustöistä vastasi Fisher Harding. Alus laskettiin vesille 10. elokuuta 1697. Sen suunniteltu hinta oli 33 958 puntaa.


title: HMS Barfleur (1697)

text: Alus otettiin palvelukseen 1701 amiraali Sir George Rooken laivasto-osastoon amiraali Sir Cloudesley Shovellin lippulaivana päällikkönään Thomas Jennings. Seuraavana vuonna alus oli edelleen Rooken laivasto-osastossa päällikkönään Francis Wyvill. Se oli elokuussa Cadizin edustalla valvomassa saartoa ja 12. lokakuuta Vigon taistelussa. Alus valtasi takaisin helmikuussa 1695 vallatun HMS "Dartmouthin". Se aloitti kotimatkan 19. lokakuuta.


title: HMS Barfleur (1697)

text: Alus oli vuonna 1704 Shovellin lippulaivana päällikkönään James Stewart, joka sai surmansa helmikuussa 1705. Alus osallistui 13. elokuuta 1704 Vèlez-Málagan taisteluun, jolloin sen miehistöstä sai surmansa kuusi ja haavoittui 24. Vuonna 1705 aluksen päälliköksi tuli Sir Edward Whitaker, ja se kuului edelleen Shovellin laivastoon. Alus oli seuraavana vuonna kotivesillä päällikkönään Robert Fairfax. Alus siirrettiin Portsmouthista Deptfordiin vuonna 1713 uudelleen rakennettavaksi 80-tykkisenä kolmannen luokan linjalaivana.


title: HMS Barfleur (1697)

text: Alus rakennettiin uudelleen vuoden 1706 hankintaohjelman () mukaisesti. Muutostyö tilattiin 3. elokuuta 1713 Deptfordin telakalta, jossa rakennustyöstä vastasi heinäkuuhun 1715 saakka Joseph Allin ja sen jälkeen Richard Stacey. Sen köli laskettiin 9. joulukuuta, ja se laskettiin vesille 27. kesäkuuta 1716. Työt saatiin päätökseen 4. syyskuuta, jolloin valmistuskustannukset olivat 23 956 puntaa 12 shillinkiä ja 9 pennyä. Kustannukset sisälsivät varustamisen, mutta myöhemmin maksettiin vielä maaliskuussa 1717 tehdyistä muutoksista 1 891 puntaa 3 shillinkiä ja 5 pennyä.


title: HMS Barfleur (1697)

text: Alus osallistui vuonna 1718 Cape Passaron taisteluun. Se palveli myös Itävallan perimyssodassa vuosina 1739–1748 osallistuen muun muassa Toulonin taisteluun 22. helmikuuta 1744. Alus poistettiin palveluksesta vuonna 1745.


title: HMS Barfleur (1697)

text: Alus muutettiin 80-tykkiseksi kolmannen luokan linjalaivaksi vuonna 1755. Alus sijoitettiin vuonna 1764 emälaivaksi, ja se romutettiin heinäkuussa 1783.


title: HMS Prince George (1772)

text: HMS Prince George oli Britannian kuninkaallisen laivaston vuonna 1772 vesillelaskettu Barfleur-luokan 90-tykkinen toisen luokan linjalaiva.


title: HMS Prince George (1772)

text: Sir Thomas Sladen suunnittelema alus tilattiin 11. kesäkuuta 1766 Chathamin telakalta, jossa rakennustöistä vastasi heinäkuuhun 1767 Edward Allin ja sen jälkeen Joseph Harris. Aluksen köli laskettiin 18. toukokuuta 1767, ja se laskettiin vesille 31. elokuuta 1772. Alus valmistui vartiolaivaksi 23. tammikuuta 1777. Sen valmistuskustannukset olivat 50 043 puntaa, 4 shillinkiä ja 3 pennyä, ja varustamiskustannukset olivat lisäksi 3 580 puntaa, 19 shillinkiä ja 7 pennyä.


title: HMS Prince George (1772)

text: Alus muutettiin 98-tykkiseksi alukseksi lisäämällä puolikannelle kahdeksan 12 naulan tykkiä.


title: HMS Prince George (1772)

text: Vuonna 1780 alus kuului amiraali Sir George Rodneyn laivasto-osastoon Cabo de São Vicenten taistelussa. Se osallistui myös Saintesin taisteluun vuonna 1782 ja Groix’n taisteluun vuonna 1795. Vuonna 1807 alus oli Länsi-Intiassa kontra-amiraali Alexander Cochranen laivasto-osastossa päällikkönään Woodley Losack. Osasto valtasi 17. huhtikuuta "Telemacon", "Carvalhon" ja "Masterin". Cochranen osaston mukana alus osallistui Tanskan Länsi-Intian saarten valtaukseen: Sankt Thomas vallattiin 22. joulukuuta ja Sankt Croix 25. joulukuuta.


title: HMS Prince George (1772)

text: Alus muutettiin vuonna 1832 kelluvaksi nosturiksi (), ja se romutettiin vuonna 1839.


title: Onkimus

text: Onkimus on Pirkanmaalla Ylöjärvellä Nisunperällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Onkimus kuuluu Tavinojan valuma-alueeseen.


title: Onkimus

text: Järvi on 800 metriä pitkä, 350 metriä leveä ja sen pinta-ala on 23 hehtaaria. Se sijaitsee peltojen äärellä painaumassa, jonne laskee yksi suuo-oja, yksi pelto-oja, joka on Kaakkurin laskuoja, ja idästä laskee Pikku-Onkimuksen laskuoja. Järven laskuoja lähtee länsikulmasta ja yhtyy 600 metrin jälkeen Tavinojaan. Rantaviivan pituus on 2,3 kilometriä, mutta ranta on pääosin suota ja vain etelässä rantaan ulottuu kallioita. Rannalla on vain yksi rakennus eikä rantaan johda teitä. Yhdystie 2763 ohittaa järven länsipään 200 metrin etäisyydeltä.


title: Onkimus

text: Sekä Pikku-Onkimus että Onkimus ovat molemmat reheviä järviä, jotka muodostavat yhdessä 24 hehtaarin alueen Onkimuksen ollessa selvästi suurin järvi. Lammet ovat rannoiltaan soistuneita ja järven keskiosat ovat kasvaneet lähes umpeen sarakasvuston takia. Nykyään ei tunneta linnuston tilaa, mutta ennen täällä tavattiin heinätavia, mustakurkku-uikkua, harmaahaikaraa ja naurulokkia.


title: Onkimus

text: Järven vanha nimi on ollut myös Kohosjärvi tai Korhostenjärvi . Vuonna 1885 talollinen Johan Nisu Viljakkalasta haki lupaa saada laskea "Onkimusjärvi". Järvenlasku on harkittu, sillä myös katselmus suoritettiin ja se johti nopeaan päätökseen. Vuonna 1886 lupa saatiinkin. Laskun seurauksena järvi kutistui ja muodosti kaksi järviallasta, joista Pikku-Onkimus on toinen. Järvenlaskun aikataulusta tiedetään, että vuoden 1884 Senaatinkartaston Viljakkalan kartassa järvi on jo piirretty kaksiosaisena. Vuoden 1907 lohkorajakartassa kuivatettu alue näkyy vielä jakamattomana ja yhteisenä vesijättömaana.


title: Pikku-Onkimus

text: Pikku-Onkimus , joka kirjoitetaan myös Pikku Onkimus , on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Pikku-Onkimus kuuluu Tavinojan valuma-alueeseen.


title: Pikku-Onkimus

text: Lampi on 150 metriä pitkä, 100 metriä leveä ja sen pinta-ala on 1,2 hehtaaria. Se sijaitsee noin 400 metriä laajan suon keskellä ja sen rannat ovat avosuota, jota on enemmän kuin avovettä. Suolle laskee kaksi pelto-ojaa, mutta lammen laskuoja on sen ainoa oja. Ylimys sijaitsee noin kuusi metriä ylempänä ja siitä laskevan 700 metriä pitkän laskuojan vedet päätyvät lopulta Pikku-Onkimukseen. Pikku-Onkimus on 30 senttimetriä korkeammalla kuin Onkimus, jonne sen oma laskuoja laskee. Lammella on 400 metriä rantaviivaa, mutta sen lähelle on rakennettu vain yksi rakennus. Lammelle ei johda tietä.


title: Pikku-Onkimus

text: Sekä Pikku-Onkimus että Onkimus ovat molemmat reheviä järviä, jotka muodostavat yhdessä 24 hehtaarin alueen. Lammet ovat soistuneet ja ne ovat kasvaneet lähes umpeen sarakasvuston takia. Nykyään ei tunneta linnuston tilaa, mutta ennen täällä tavattiin heinätavia, mustakurkku-uikkua, harmaahaikaraa ja naurulokkia.


title: Pikku-Onkimus

text: Pikku-Onkimus on syntynyt järvenlaskun seurauksena, kun Onkimus laskettiin vuoden 1886 jälkeen.


title: HMS Princess Royal (1773)

text: HMS Princess Royal oli Britannian kuninkaallisen laivaston vuonna 1773 vesillelaskettu Barfleur-luokan 90-tykkinen toisen luokan linjalaiva.


title: HMS Princess Royal (1773)

text: Sir Thomas Sladen suunnittelema alus tilattiin 10. syyskuuta 1767 Portsmouthin telakalta, missä rakennustöistä vastasi lokakuuhun 1772 saakka Thomas Bucknall ja sen jälkeen Edward Hunt. Sen köli laskettiin 31. lokakuuta 1767, ja se laskettiin vesille 18. lokakuuta 1773. Se valmistui 19. syyskuuta 1777. Aluksen valmistuskustannukset olivat 48 729 puntaa 8 shillinkiä ja 11 pennyä, minkä lisäksi varustaminen maksoi 6 453 puntaa 5 shillinkiä ja 6 pennyä.


title: HMS Princess Royal (1773)


title: HMS Princess Royal (1773)

text: Alus otettiin palvelukseen huhtikuussa 1777 Kanaalin laivastoon päällikkönään Mark Milbanke. Seuraavana vuonna alus oli vara-amiraali John Byronin lippulaivana päällikkönään William Blair. Alus lähti 9. kesäkuuta 1778 Pohjois-Amerikkaan. Se oli Halifaxissa ja 29. syyskuuta Sandy Hookissa. Se lähti 13. joulukuuta Länsi-Intiaan. Alus osallistui 6. heinäkuuta 1779 Grenadan taisteluun.


title: HMS Princess Royal (1773)

text: Alus osallistui vuonna 1795 Genovan taisteluun ja Hyeresin taisteluun.


title: HMS Princess Royal (1773)

text: Alus romutettiin vuonna 1807.


title: HMS Formidable (1777)

text: HMS Formidable oli Britannian kuninkaallisen laivaston vuonna 1777 vesillelaskettu Barfleur-luokan 90-tykkinen toisen luokan linjalaiva.


title: HMS Formidable (1777)

text: Sir Thomas Sladen suunnittelema alus tilattiin 17. elokuuta 1768 Chathamin telakalta, jossa rakennustöistä vastasi maaliskuun 1773 saakka Joseph Harris ja sen jälkeen William Gray. Alus nimettiin 13. lokakuuta 1768, ja sen köli laskettiin joulukuussa 1769. Alus laskettiin vesille 20. elokuuta 1777, ja se valmistui 17. huhtikuuta 1778. Aluksen valmistuskustannukset olivat 50 090 puntaa 12 shillinkiä ja penny, minkä lisäksi varustamiskustannukset olivat 3 633 puntaa 12 shillinkiä ja 10 pennyä.


title: HMS Formidable (1777)

text: Alus muutettiin 98-tykkiseksi alukseksi lisäämällä puolikannelle kahdeksan 12 naulan tykkiä.


title: HMS Formidable (1777)

text: Alus otettiin palvelukseen helmikuussa 1778 vara-amiraali Sir Hugh Palliserin lippulaivana päällikkönään John Bazely. Alus osallistui 27. heinäkuuta Ushantin taisteluun. Seuraavana vuonna aluksen päällikkönä oli John Stanton, ja samana kesänä se kuului Hardyn laivasto-osastoon. Alus oli helmikuussa 1780 kuparoitavana Plymouthissa. Vuoden 1780 aikana alus oli ensin Gearyn osastossa ja sitten Darbyn.


title: HMS Formidable (1777)

text: Vuonna 1781 aluksen päällikkönä oli John Cleland. Alus lähti 15. maaliskuuta murtamaan Gibraltarin saartoa, ja määränpäähän se saapui 12. huhtikuuta. Kesän ja syksyn alus kuului Darbyn laivasto-osastoon. Aluksen pohjaan lisättiin joulukuussa kuparia Portsmouthissa. Vuonna 1782 aluksen päällikkönä oli John Symons ja se oli amiraali Sir George Rooneyn lippulaivana. Alus lähti 14. tammikuuta Länsi-Intiaan, jonne se saapui 19. helmikuuta. Helmikuussa aluksen päälliköksi tuli Sir Charles Douglas Symonsin jäädessä toiseksi kapteeniksi.


title: HMS Formidable (1777)

text: Alus osallistui 12. huhtikuuta voitokkaaseen Saintesin taisteluun.


title: HMS Formidable (1777)

text: Alus romutettiin vuonna 1813.


title: Bento Rodriguesin pato-onnettomuus

text: Bento Rodriguesin pato-onnettomuus tapahtui Minas Geraisin osavaltiossa Brasiliassa 5. marraskuuta 2015. Rautamalmikaivoksen kahden jätealtaan padon murtuminen aiheutti ympäristökatastrofin. Jäteliejuvyöry saastutti läheisen Rio Doce -joen, johon pääsi arseenia, sinkkiä, kuparia ja elohopeaa. Maailman suurimman kaivosyhtiön BHP Billitonin ja brasilialaisen Vale S.A.:n puoliksi omistama kaivosyhtiö Samarco lupasi korvata ympäristövahinkoja noin 240 miljoonan euron edestä.


title: Bento Rodriguesin pato-onnettomuus

text: Pato-onnettomuutta pidetään Brasilian kautta aikojen pahimpana ympäristövahinkona. Televisiokanava TV Globon mukaan viranomaiset olivat huolissaan kaivoksen turvallisuudesta jo vuonna 2007, ja Samarco onnistui hankkimaan tarvittavat ympäristöluvat puutteellisin tiedoin. Myös Samarcon palkkaamat konsultit varoittivat yhtiötä turmapadon kunnosta jo kaksi vuotta aiemmin.


title: Teargas

text: Teargas on ruotsalaisen alternative metal -yhtye Katatonian kolme kappaletta sisältävä EP. Se julkaistiin 20. helmikuuta 2001 levymerkeillä Peaceville Records ja Snapper Music.